Skladateľa nominovaného na Oscara našli mŕtveho. Mal robiť hudbu do Blade Runnera

Islandský skladateľ Jóhann Jóhannsson patril k najväčším súčasným talentom v oblasti filmovej hudby.

BERLÍN. BRATISLAVA. V oblasti filmovej hudby patril 48-ročný skladateľ Jóhann Jóhannsson k najväčším súčasným talentom. Na Oscara ho dvakrát nominovali za filmy Sicario a Teória všetkého. Pochádzal z Islandu a dokázal tvoriť temné skladby plné hluku, zvláštnych zvukov aj veľmi jemné, citlivé kompozície. Elektroniku zmiešaval so orchestrálnymi aranžmánmi. Najčastejšie spolupracoval s kanadským režisérom Denisom Villeneuvom, preňho pripravil aj hudbu do filmov Prvý kontakt a Zmiznutie. V sobotu prišla smutná správa, že ho deň predtým našli mŕtveho v jeho byte v Berlíne. Jóhannssonov manažér Tim Husom zatiaľ nevedel zverejniť príčinu úmrtia, má sa najprv vykonať pitva, píše magazín Collider. V poslednom roku mal Jóhannsson pripravovať hudobný sprievod k dlho očakávanému pokračovaniu filmu Blade Runner, bola to ďalšia spolupráca s jeho priateľom Villeneuvom. Jeho skladby však nakoniec neboli vôbec použité, niekoľko mesiacov pred premiérou ho nahradil Hans Zimmer. „Je to skvelý umelec, ale film potreboval niečo iné, hudbu, ktorá by viac pripomínala ducha pôvodného soundtracku od Vangelisa. Rozhodli sme sa preto, že sa naše cesty rozídu,“ hovoril vtedy Villeneuve. Denník SME sa pokúšal Jóhannssona osloviť v lete na rozhovor v súvislosti s filmom, cez jeho manažéra zdvorilo odmietol, keďže na Blade Runnerovi už nepracoval. Jóhannsson nedávno pracoval ešte na snímke Matka! a aj keď v ňom nepočuť klasickú hudbu, islandský skladateľ pripravoval zvukový dizajn domu, v ktorom sa príbeh odohráva. V júli 2018 mal byť súčasťou programu českého festivalu Colours of Ostrava.


Za tunelom Sitina sa zrazil karavan s dvoma nákladiakmi

BRATISLAVA. Bratislavskí hasiči momentálne zasahujú pri dopravnej nehode karavanu a dvoch nákladných vozidiel. Tie havarovali v hlavnom meste za tunelom Sitina na diaľnici D2 v smere na Malacky. Na mieste je deväť hasičov s dvoma kusmi hasičskej techniky. TASR o tom informovalo Operačné stredisko Krajského riaditeľstva Hasičského a záchranného zboru (HaZZ) v Bratislave.


Sagan skončil v siedmej etape druhý, Gallopin uspel po skvelom útoku

ONLINE

Trasa

Video

(Puerto Lumbreras - Pozo Alcón, 185,7 km) PUERTO-LUMBRERAS. Slovenský cyklista Peter Sagan z tímu Bora-Hansgrohe skončil na druhom mieste v piatkovej 7. etape na pretekoch Grand Tour Vuelta a Espaňa. Etapa mala zvlnený profil, štart v Puerto-Lumbreras a cieľ po 187,5 km v Pozo Alcón. V klasikárskom dojazde do kopca Sagana zdolal iba Francúz Tony Gallopin (AG2R La Mondiale), ktorý sa v záverečných 1500 m dostal pred skupinu favoritov a svoj únik dotiahol do úspešného konca. "Mali sme v tíme v pláne ísť do úniku. V záverečnom kilometri som mal dobrú pozíciu, a tak som sa rozhodol zaútočiť. Využil som svoju šancu. Keď som pred sebou uvidel cieľovú pásku, už som veril, že zvíťazím. Je to skvelé vyhrať etapu na Grand Tour, v tomto roku som mal veľa smoly. Bol som chorý, potom som nedokončil Tour de France, teraz to konečne vyšlo. Je to skvelé vyhrať etapu na Grand Tour, v tomto roku som mal veľa smoly. Bol som chorý, potom som nedokončil Tour de France, teraz to konečne vyšlo," uviedol Tony Gallopin po 12. víťazstve v profikariére v prvom televíznom interview. V cieli mal pred Saganom náskok 5 sekúnd. Na treťom mieste skončil Španiel Alejandro Valverde (Movistar). "Vôbec to dnes nebolo ľahké a teplo nám situáciu ešte zhoršovalo. Posledné stúpania boli naozaj náročné, ale podarilo sa mi zostať s vedúcou skupinou vrchárov. Majka sa snažil uzavrieť medzeru medzi Gallopinom, ale Formolo s McCarthym boli vzadu, aby pomohli Buchmannovi, ktorý zostal sám. Opäť sa cítim lepšie a podarilo sa mi vyhrať špurt skupiny, len 5 sekúnd za víťazom Gallopinom," uviedol P. Sagan na svojom facebookovom konte. V celkovom poradí zostal na čele Francúz Rudy Molard (Groupama-FDJ) o 47 sekúnd pred Španielom Alejandrom Valverdem (Movistar). Na Saganovom konte zostávajú 4 etapové triumfy na Vuelte z rokov 2011 a 2015. V tohtoročnej edícii si okrem aktuálne druhého pripísal aj tretie miesto v tretej etape a opäť naznačil stúpajúcu formu pred blížiacimi sa majstrovstvami sveta v Innsbrucku. Súťaž o červený dres - celkové poradie po 7. etape:  Súťaž o zelený dres - poradie bodovacej súťaže po 7. etape: Súťaž o biely dres - poradie kombinovanej súťaže po 7. etape: Súťaž o bodkovaný dres - poradie vrchárskej súťaže po 7. etape: Tímová súťaž - poradie po 7. etape:


Sestry s praxou a vzdelaním od budúceho rok zarobia viac

Sesterskú komoru potešilo, že ministerstvo zdravotníctva na nich myslí.

BRATISLAVA. Sestry s najmenej päťročnou praxou, vyšším vzdelaním a kompetenciami budú od júla budúceho roka dostávať vyššie mzdy. Počíta s tým pozmeňovací návrh zdravotníckeho výboru k novele zákona o zdravotnej starostlivosti, ktorý schválili poslanci v stredu v pléne. Týkať sa to bude tých s druhým stupňom vzdelania v odbore ošetrovateľstvo. Pôjde najmenej o 1,00-násobok priemernej mesačnej mzdy zamestnanca v slovenskom hospodárstve spred dvoch rokov. "Sestry získavajú vyššie úrovne vzdelania, čím sa vytvára potenciál pre viac výkonov v praxi, to so sebou prináša väčšiu zodpovednosť, čo by sa malo odzrkadliť v mzdovom ohodnotení sestry," píše sa v materiáli. Sesterskú komoru potešilo, že "ministerstvo zdravotníctva na nich myslí". Zatiaľ sa však bližšie nevyjadrila, či je pre ňu schválený koeficient postačujúci, musí si to prepočítať. "Pravdou však je, že sme ho navrhovali vyšší," povedal Milan Laurinc zo Slovenskej komory sestier a pôrodných asistentiek (SKSaPA). Ministerstvo zdravotníctva pracuje v spolupráci s komorou na zmene kompetencií sestier, posilnené by ich mali mať tie s praxou a vyšším vzdelaním. Konkrétny návrh právomocí rezort ešte nepredložil do medzirezortného pripomienkového konania, podľa jeho plánov by však mohli byť v praxi platné v priebehu budúceho roka.


Štyria sudcovia vyzývajú svojho šéfa Lindtnera, aby kvôli Threeme odstúpil
 Ďalšie problémy
 Lindtner končí
Vyzýva
 Rozhovor

BRATISLAVA. Známosti s mafiánskym podnikateľom Marianom Kočnerom, ale aj obhajovanie komunikácie s ním zo strany sudcu Davida Lindtnera spôsobili nevôľu aj na samotnom Okresnom súde Bratislava III, ktorému Lindtner šéfuje. Štyria zo sudcov, ktorí tu pôsobia, ho preto vyzývajú, aby z funkcie odstúpil. "Naštrbil etické princípy, vyžadované na post predsedu súdu a zakotvené v zákone o sudcoch, a to do takej miery, že jeho zotrvanie na poste predsedu súdu je pre podpísaných sudcov neakceptovateľné," vyhlásili sudcovia Maroš Fekete, Ivana Fekete, Ivan Bartek a Karol Posluch. Štvorica sudcov vyhlásením reagovala na rozhovor, ktorý Lindtner poskytol denníku SME. Komunikáciu potvrdil, no podľa podpísanej štvorice zároveň aj "neprípustne bagatelizoval". Lindtner v rozhovore vysvetľuje približne dvesto správ, ktoré si s Končerom vymenil cez Threemu. Ich obsah zverejnil portál postoj.sk. Dvojica sa bavila napríklad o objednávke vraždy Sylvie Volzovej či o účinnej ľútosti pre Ladislava Bašternáka. "Komunikácia s ľuďmi ma napĺňa a obohacuje môj pohľad na svet. Denne mám desiatky hovorov alebo sms správ a množstvo ľudí ma kontaktuje, aby som im povedal svoj právny názor," vysvetľuje Lindtner dôvod, prečo sa s Kočnerom bavil o takýchto témach. Kočner sa ho v prepisoch pýta aj na dve konkrétne sudkyne okresného súdu - Dášu Onuferovú a Vieru Kukučkovú, ktoré v tom čase riešili jeho spory. Obidve na prepisy z Threemy reagovali ešte v piatok vyhlásením, že Lindtner ich nijako neovplyvňoval a tiež upozornením, že ak sa prepisy komunikácie potvrdia, "tak je pre nich správanie predsedu súdu poburujúce". Lindtnera už v pondelok čaká aj stretnutie s ministrom spravodlivosti Gáborom Gálom z Mosta-Híd. Ten po zverejnení komunikácie regoval, že sa s predsedom súdu najprv chce rozprávať a až "následne rozhodne o ďalšom postupe". Šéf bratislavského okresného súdu tvrdí, že sa s Kočnerom pozná už asi dvanásť až pätnásť rokov, no vždy pre neho bol len "cudzí známy". "Myslím si, že pán Kočner ma rešpektoval a pozná moje hranice, ktoré sú veľmi striktné. Sú nimi zákon a spravodlivosť," povedal Lindtner, ktorý odmietol, že by akýmkoľvek spôsobom ovplyvňoval súdne rozhodnutia v prospech podnikateľa. Pripustil však, že sa s Kočnerom aj stretol. V aute na parkovisku, hoci si už nepamätal, kde presne. Debata sa však vraj netýkala súdnych sporov.


Falun Gong žiada Fica, aby sa ich na samite s Čínou zastal

BRATISLAVA. Slovenská asociácia Falun Gong žiada premiéra Roberta Fica, aby na nadchádzajúcom samite krajín strednej a východnej Európy a Číny, ktorý sa začne v sobotu 5. novembra v lotyšskej Rige, predložil otázku porušovania ľudských práv v Číne. Agentúru SITA o tom informoval Marek Tatarka z asociácie Falun Gong na Slovensku. "Vzhľadom na to, že Slovensko ako súčasná predsednícka krajina Rady EÚ nesie aj určitú morálnu zodpovednosť, dovoľujeme si Vás vyzvať, aby ste v súlade so stanoviskom Európskeho parlamentu pri rozhovoroch s predstaviteľmi Čínskej ľudovej republiky predložili otázku násilných odberov orgánov praktizujúcim Falun Gong a žiadali zastavenie týchto praktík a ich nezávislé vyšetrenie," uvádza sa v liste premiérovi. Uznesenie Európskeho parlamentu z 12. decembra 2013 okrem iného odporúča Európskej únii a jej členským štátom verejne odsúdiť nehumánne transplantácie orgánov v Číne a zvýšiť povedomie o tejto problematike medzi občanmi, najmä tými, ktorí cestujú do Číny. Toto uznesenie sa vzťahuje aj na prívržencov etnickej skupiny Ujghur a tibetských väzňov v Číne. Dokumentom zároveň únia vyzvala čínske orgány, aby osobitnému spravodajcovi OSN pre mučenie a iné kruté, neľudské a ponižujúce zaobchádzanie alebo trestanie a osobitnému spravodajcovi OSN pre slobodu náboženského vyznania alebo viery povolili nezávislé vyšetrovanie transplantácií orgánov v Číne. Z uznesenia Európskeho parlamentu tiež vyplýva, že až 90 percent transplantovaných orgánov pochádza od ľudí z väzenia. Tatarka skonštatoval, že tým, že západné krajiny diplomaticky prijímajú oficiálnu čínsku politiku popierania a zľahčovania zločinov spojených s násilným odberom orgánov aj napriek rezolúcii Európskeho parlamentu z roku 2013, stávajú sa spoluvinníkmi tohto "zločinu proti ľudskosti". Je presvedčený, že dobré vzťahy vrátane hospodárskych vzťahov medzi krajinami musia stáť na dvoch pilieroch - vzájomnej úcte a otvorenosti. "Touto výzvou chceme prispieť k tomu, aby sa neúcta voči ľudským životom, akou porušovanie ľudských práv iste je, nedostala do základov vzťahov medzi Slovenskom a Čínskou ľudovou republikou," dodal Tatarka. Prívrženci Falun Gong, metódy cvičení zušľachťovania mysle a tela, čelia v Číne prenasledovaniu od roku 1999. "Zo štatistického prieskumu čínskej vlády vyplynulo, že tento systém praktizuje okolo 100 miliónov ľudí. Táto vysoká popularita ako i duchovné pozadie Falun Gong sa stali tŕňom v oku čínskej vláde, ktorá sa rozhodla Falun Gong všetkými možnými spôsobmi potlačiť," na svojej webovej stránke to uvádza Slovenská asociácia Falun Gong. Čínsky režim sa nevedel zmieriť s narastajúcou popularitou Falun Gong a "postavil ho na úroveň triedneho nepriateľa," uviedol Tatarka v tlačovej správe. "Jedným z najvýznamnejších mechanizmov, prostredníctvom ktorých Európska únia, a teda aj Slovenská republika priamo, a v ostatnom období pomerne úspešne v téme Falun Gong vplývajú na čínsku vládu, je ľudskoprávny dialóg EÚ - Čína," pre agentúru SITA to povedal hovorca ministerstva zahraničných vecí Peter Stano s tým, že tento dialóg sa naposledy uskutočnil koncom minulého roka v Pekingu už 34. raz. Slovensko tiež privítalo výsledky druhej návštevy osobitného predstaviteľa EÚ pre ľudské práva Stavrosa Lambrinidisa v Číne v novembri 2015, ktorý rokoval s čínskymi partnermi o otázkach dodržiavania ľudských práv. V rámci týchto rokovaní sa Lambrinidis zaujímal aj o zásahy proti prívržencom Falun Gong v Číne s dôrazom na násilné odoberanie orgánov väzňom. "Čínska strana sa zaviazala od týchto praktík upustiť," uviedol Stano s tým, že túto tému opäť otvoria v 35. kole ľudskoprávneho dialógu s Čínou, ktorý sa bude konať 10. a 11. novembra v Bruseli.


Hory, levy, hudba, tanec. Pozrite si augustové fotky čitateľov

Pozrite si výber z čitateľských fotografií, ktoré pribudli v auguste na web fotky.sme.sk.

Fotené fotoaparátom CANON EOS 50D. Fotené fotoaparátom CANON EOS 70D.   Fotené fotoaparátom NIKON D7000. Fotené fotoaparátom CANON EOS 70D. Fotené fotoaparátom CANON EOS 5D MARK III.   Fotené fotoaparátom SONY ALPHA A6000 (ILCE-6000).  Fotené fotoaparátom NIKON D90. Fotené fotoaparátom NIKON D7200. Fotené fotoaparátom NIKON D7100. Fotené fotoaparátom NIKON D90. Fotené fotoaparátom NIKON D3300. Fotené fotoaparátom NIKON D7200. Fotené fotoaparátom NIKON D7200.  Fotené fotoaparátom NIKON D750. Fotené fotoaparátom NIKON D5200. Fotené fotoaparátom NIKON D750. Fotené telefónom SAMSUNG GALAXY S5 Radi fotíte a chcete svoje fotografie vidieť na sme.sk? Pridajte ich na fotky.sme.sk a svoj záber možno už o mesiac uvidíte v redakčnom výbere.


Zomrel gitarista švédskej skupiny The Hellacopters Robert Dahlqvist

Kapela The Hellacopters vznikla v Štokholme v roku 1994.

ŠTOKHOLM. Vo veku 40 rokov zomrel gitarista švédskej hardrockovej skupiny The Hellacopters Robert Dahlqvist. Informovali o tom v piatok prostredníctvom Facebooku jeho hudobní kolegovia, o okolnostiach gitaristovho úmrtia sa však nezmienili. Kapela The Hellacopters vznikla v Štokholme v roku 1994 a o dva roky neskôr získala za debutový album Supershitty to the Max! švédske ocenenie Grammis. Rodák z mesta Uddevalla Robert Dahlqvist sa ku skupine pridal v roku 1999, aby od roku 2004 paralelne pôsobil i ako frontman a gitarista kapely Thunder Express. Dahlqvist sa podieľal na štyroch štúdiových albumoch formácie The Hellacopters vrátane opusu High Visibility. Skupina The Hellacopters ukončila v roku 2008 svoje pôsobenie. Vlani sa však rozhodla pre obnovenie svojich aktivít, pričom na leto 2017 avizovala vystúpenia vo viacerých európskych štátoch.


V Severnom Macedónsku vyhlásili epidémiu osýpok

Od začiatku roka zaznamenali takmer tisíc prípadov osýpok.

SKOPJE. Zdravotnícke orgány v Severnom Macedónsku vyhlásili celoštátnu epidémiu osýpok. V krajine od začiatku roka zaznamenali vyše 960 prípadov tohto ochorenia. Epidemiológ Vladimir Mikič z výboru ministerstva zdravotníctva pre infekčné ochorenia v utorok oznámil, že v reakcii na epidémiu nebudú neočkované deti prijímať do jaslí. Zároveň uviedol, že vyčlenia dodatočné zdroje na vakcinačné programy. Úrady už pritom skôr varovali verejnosť pred rizikom vyplývajúcim z antivakcinačných kampaní. Podľa Inštitútu verejného zdravia je v krajine viac ako 11-tisíc detí v predškolskom veku nezaočkovaných. V dôsledku komplikácií z osýpok zomreli tri bábätká. Severomacedónske úrady predtým vyhlásili epidémiu osýpok v šiestich regiónoch v krajine vrátane hlavného mesta Skopje.


Írsko a Škótsko odsúdili Johnsonové návrhy na neúspech

Varadkar a Sturgeonová vyjadrili pochybnosti v súvislosti s Johnsonovým návrhom.

DUBLIN. Írska republika v stredu vyjadrila pochybnosti v súvislosti s novými plánmi Veľkej Británie opustiť EÚ na konci októbra, informovala agentúra AFP. Problémom je situácia ohľadom hraníc medzi Írskom a Severným Írskom. Írsky premiér Leo Varadkar podľa vyjadrenia írskej vlády absolvoval telefonický rozhovor s britským premiérom Borisom Johnsonom. Návrh, ktorý Johnson v stredu predložil Bruselu, však podľa Varadkara "nie celkom spĺňa dohodnuté plány" na udržanie voľného pohybu tovaru cez hranice. Severoírska Demokratická unionistická strana (DUP), ktorá má blízke vzťahy s Johnsonovými konzervatívcami, uviedla, že premiérov návrh poskytuje pre EÚ základ na pokračovanie v udržiavaní vzťahov s britskou vládou bez toho, aby bol ohrozený vnútorný trh Spojeného kráľovstva. Informovala o tom agentúra DPA. Severoírska republikánska strana Sinn Féin však tvrdí, že návrh by strane DUP efektívne udelil právo veta v súvislosti dlhodobým usporiadaním hraníc. Podľa líderky Škótskej národnej strany (SNP) Nicoly Sturgeonovej sú Johnsonove návrhy "odsúdené na neúspech", pričom podporila tvrdenia mnohých opozičných zákonodarcov, že britský premiér sa viac sústredí na brexit bez dohody. Hlavný vyjednávač EÚ pre brexit Michel Barnier povedal, že Johnsonove návrhy predstavujú posun, ktorý konečne otvorí priestor na rokovania v období pred rozhodujúcim summitom. Ten sa uskutoční o dva týždne v Bruseli, informovala agentúra AP. Rozpory medzi oboma stranami sú však podľa neho stále znepokojujúce a naďalej je potrebné vykonať veľa práce na to, aby boli splnené tri hlavné podmienky EÚ. Koordinátor Európskeho parlamentu pre brexit Guy Verhofstadt podľa agentúry AFP uviedol, že na europoslancov nové návrhy Johnsona neurobili dojem. "Zajtra poskytneme bod po bode dôvody pre to, čo je na tomto návrhu neprijateľné," povedal Verhofstadt s tým, že prvotné hodnotenie takmer všetkých členov Riadiacej skupiny Európskeho parlamentu pre brexit (BSG) "nie je vôbec pozitívne". Podľa jeho slov nie je nová ponuka z Londýna serióznou snahou o dohodu, ale pokusom presunúť zodpovednosť za neúspech na Brusel. Podľa Johnsonovho plánu by mala Británia - Anglicko, Wales a Škótsko - dosiahnuť obchodnú dohodu s EÚ do konca roka 2020. Severné Írsko by opustilo colnú úniu EÚ, ale aj ďalšie štyri roky by bolo naďalej viazané smernicami jednotného trhu, čo sa týka poľnohospodársko-potravinárskych výrobkov a priemyselného tovaru. Potom by sa Severné Írsko rozhodlo, či sa chce aj ďalej riadiť pravidlami EÚ, alebo sa vytvorí "tvrdá hranica".


Čínsky parlament schválil rozsiahlu reorganizáciu vlády

Na základe schváleného návrhu sa počet ministerstiev a vládnych dozorných orgánov zníži z terajších 34 na 26.

PEKING. Čínsky parlament schválil v sobotu najrozsiahlejšie zmeny v tamojšom vládnom aparáte za posledné roky, zahŕňajúce vytvorenie nových ministerstiev a zlúčenie regulačných orgánov pre banky a poisťovne. Urobil tak v rámci prebiehajúceho výročného zasadnutia, na ktorom sa zišlo v Pekingu vyše 3000 delegátov. Podľa agentúry DPA hlasovalo za navrhovanú reorganizáciu až 2966 členov Celočínskeho zhromaždenia ľudových zástupcov, zatiaľ čo dvaja boli proti a takisto dvaja sa zdržali hlasovania. Na základe schváleného návrhu sa počet ministerstiev a vládnych dozorných orgánov na podobnej úrovni zníži z terajších 34 na 26. Majú pritom vzniknúť nové ministerstvá, ktoré budú mať na starosti záležitosti veteránov či postupy pri mimoriadnych situáciách. Ukončená bude napríklad činnosť komisie pre plánovanie rodiny, ktorá bola zodpovedná za presadzovanie medzičasom odvolanej politiky jedného dieťaťa. Reorganizácia je označovaná za súčasť pokračujúceho úsilia Pekingu o zjednodušenie vlády a posilnenie kontroly Komunistickej strany Číny nad štátom. V sobotu tiež zvolili do úradu na ďalšie funkčné obdobie čínskeho prezidenta Si Ťin-pchinga.  Národný ľudový kongres zároveň rozhodol, že viceprezidentom bude jeho blízky spolupracovník Wang Čchi-šan. Si, Wang a ďalší oficiálni predstavitelia postupne zložili prísahy vo Veľkej sieni ľudu. Šesťdesiatštyriročný Si je považovaný za najmocnejšieho čínskeho lídra od Mao Ce-tunga a kongres už minulý týždeň prijal zmenu ústavy, podľa ktorej bude môcť zostať vo svojom úrade neobmedzene.


Povinnú predškolskú dochádzku by mali mať podľa Ravasza všetky deti

Slovensko si podľa splnomocnenca nemôže dovoliť ďalšiu stratenú generáciu.

BRATISLAVA. Povinnú predškolskú dochádzku by mali mať všetky deti na Slovensku a nie iba rómske. Na začiatok by mohla byť jednoročná, postupne by sa mohla rozšíriť a do škôlok by časom mohli deti chodiť povinne už od troch rokov. Takto by si to predstavoval vládny rómsky splnomocnenec Ábel Ravasz (Most-Híd), podľa ktorého by to pomohlo rómskym deťom. Zdôrazňuje potrebu prijať okamžité kroky v prospech rómskych detí. "Nemôžeme si dovoliť ďalšiu stratenú generáciu," vyhlásil. Poukázal, že s ministerkou školstva Martinou Lubyovou (nom. SNS) hovoril o viacerých krokoch. Najmä o povinnej predškolskej dochádzke, o finančnej pomoci chudobným deťom a tiež o diagnostike aj rómskych detí na úrovni základných škôl. "Aby sa rómske deti nedostávali do špeciálnych škôl len preto, že nevedia po slovensky," vysvetlil na tlačovej konferencii v Bratislave. V súvislosti s povinnou predškolskou dochádzkou uviedol, že ju treba zaviesť pre všetky deti. "Keď dáme škôlku len istej skupine, vznikne napätie, etnický konflikt. Keď ju dáme celoplošne, dávame aj starostom povinnosť vytvoriť kapacity v škôlkach," povedal s tým, že to funguje aj v okolitých krajinách. Podľa Ravasza by bolo treba asi 10.000 nových miest v škôlkach. Poukazuje, že v škôlkach by mohli vzniknúť aj pracovné miesta, napríklad v kuchyni. Dodal, že postupne, ak by sa jednoročná povinná predškolská dochádzka osvedčila, mohla by sa rozšíriť a do škôlok by povinne chodili už trojročné deti.


V Maďarsku sa zrazil školský autobus s mikrobusom, zomreli dvaja dospelí

Deti cestujúce v školskom autobuse vyviazli bez zranení. Bližšie okolnosti havárie zatiaľ nie sú známe.

BUDAPEŠŤ. Dvaja dospelí zomreli v pondelok pri zrážke školského autobusu s mikrobusom pri obci Nagykálló v Sabolčsko-satmársko-berežskej župe na severovýchode Maďarska, informoval spravodajský server Ripost.hu odvolávajúc sa na správu z internetovej stránky maďarskej polície. Deti cestujúce v školskom autobuse vyviazli bez zranení. V mikrobuse, v ktorom cestovali robotníci, sa ešte ťažko zranili dvaja ľudia a dvaja utrpeli ľahšie poranenia. Na mieste nehody zasahovali hasiči a záchranári so sanitkami i vrtuľníkom. Polícia uzatvorila cestu medzi obcami Nagykálló a Geszteréd. Bližšie okolnosti havárie zatiaľ nie sú známe.


Japonský torpédoborec má sprevádzať americké vojnové lode

Nová legislatíva umožňuje japonskej armáde väčšou mierou sa podieľať na akciách v zámorí.

TOKIO. Japonské námorné sily vypravili v pondelok z domovského prístavu svoj najväčší torpédoborec, ktorého úlohou bude v súčasnom období zvýšeného napätia na Kórejskom polostrove údajne sprevádzať americké vojnové lode blízko japonského pobrežia. Ako píše agentúra AP s odvolaním sa na japonské médiá, vrtuľníkový torpédoborec Izumo vyplával z prístavu mesta Jokosuka neďaleko Tokia v ranných hodinách. V priebehu pondelka má toto japonské plavidlo sprevádzať v Tichom oceáne južne od Tokia americkú bojovú zásobovaciu loď. Ide o novú misiu, ktorej realizácia je možná na základe nedávno prijatej japonskej bezpečnostnej legislatívy. Tá umožňuje japonskej armáde väčšou mierou sa podieľať na akciách v zámorí. Uvedená zásobovacia loď má slúžiť na dotankovávanie amerických lodí, ktoré sa už v danom regióne nachádzajú, vrátane operačnej formácie na čele s lietadlovou loďou USS Carl Vinson, približuje agentúra AP. Japonské ministerstvo obrany k celej veci uviedlo iba toľko, že nosič vrtuľníkov Izumo vyplával s cieľom prípadne participovať na jednej medzinárodnej námornej akcii, ktorá sa bude 15. mája konať v Singapure.


STĹPČEK ZUZANY KEPPLOVEJDotyky, ktoré neliečia

Tenká hranica

Rozhovor s lekárkou

Komentár

Dotyky, ktoré neliečia

Možno sme sa stali naozaj citlivejšími na dotyky. Niekto by povedal, že až precitlivenými. Strážime si hranice, skúmame pocity s neurotickou pozornosťou a hľadáme, kto nám chce zle. Ale ani to nie je dôvod, prečo sa neozvať. Ako sa ozvala Kristína Šlesarová. Niečo môžeme zvaliť na dobu, ktorá je vždy bláznivá, iná ani nebola. Budeme počuť námietky, že diskutovať o obťažovaní v ambulanciách je len ďalší krok. Krok v búraní autorít. Povie sa, že lekárom zväzujeme ruky a vystavujeme ich podozreniu. Že prenášame priveľa dôvery na stranu pacientok. Možno, ale to len preto, že tej dôvery na ich strane chýbalo. Lebo vo vzťahu k lekárovi je pacient v slabšej pozícii. Aj keď si predstavíme doktora ako preťaženého a obetavého človeka. Nie je to téma, ktorá sa dá rozlúsknuť na základe štatistík a grafov, nedostaneme sa k presnej odpovedi. Vieme však ponúknuť miesto na diskusiu. Nechceme sa nikoho dotknúť, ale ak dotyky nie sú namieste, treba sa ozvať.


Čína kupuje stovky lietadiel Airbus aj morské veterné parky

Čínsky prezident z návštevy Francúzska neodíde naprázdno.

PARÍŽ. Čína kupuje od európskeho výrobcu lietadiel Airbus 300 strojov. Dohodu podpísali v pondelok počas návštevy čínskeho prezidenta Si Ťin-pchinga vo Francúzsku. Spoločnosť China Aviation Supplies Holding Company si objednala 290 lietadiel Airbus A320 a desať strojov Airbus A350. Informoval o tom úrad francúzskeho prezidenta. Hodnotu kontraktu nezverejnili. Podľa katalógových cien sa hodnota objednávky odhaduje na 30 miliárd eur, ale kupujúci často dostávajú zľavy. "Je pre nás cťou podporiť rast čínskeho civilného letectva," povedal Guillaume Faury, šéf divízie Airbus Commercial Aircraft. "Naša rozširujúca sa prítomnosť v Číne demonštruje našu trvalú dôveru voči čínskemu trhu a náš dlhodobý záväzok voči Číne a našim partnerom," dodal.Ďalšou spoločnosťou, ktorá počas návštevy čínskeho prezidenta podpísala kontrakt, je francúzska energetická firma EDF. Spoločnosť China Energy Investment Corporation si od nej objednala dodávku dvoch morských veterných parkov v hodnote 1 miliarda eur.


Autosalón v Paríži prichádza. Aké prinesie novinky?

Na významnej prehliadke sa tento rok nezúčastní Mazda, Volvo či Ford.

PARÍŽ. Už o niekoľko dní v hlavnom meste Francúzska otvorí svoje brány jeden z najvýznamnejších autosalónov sveta. Mondial de l'automobile de Paris, ako znie jeho oficiálny názov, bude tento rok pre verejnosť otvorený od 1. do 16. októbra. A hoci niektoré dôležité automobilky ako Volvo, Mazda, Ford, Bentley či Aston Martin svoju účasť v Paríži odmietli, návštevníci autosalónu sa stále môžu tešiť na množstvo výstavných premiér sériových či koncepčných modelov. My sme spomedzi všetkých urobili výber tých najzaujímavejších. Nemecká automobilka predstaví okrem druhej generácie liftbacku A5 Sportback aj nástupcu úspešného Q5, ktorý je najlepšie predávaným Q-modelom Audi. Novinka využíva platformu MLB koncernu Volkswagen Group a má byť v porovnaní s predchodcom až o 100 kg ľahšia. V Paríži ešte neuvidíme sériovú verziu tohto modelu, no vystavený koncept by od nej nemal mať ďaleko. Už z názvu novinky je zrejmé, že sa v portfóliu BMW zaradí medzi modely X1 a X3. Očakáva sa športovo ladené SUV, ktoré by malo konkurovať vozidlám ako Range Rover Evoque či Mercedes GLA. Trnavský Citroën C3 je kľúčovým modelom značky. Jeho tretia generácia, ktorá je v porovnaní s predchodcom na prvý pohľad robustnejšia, dizajnovo vychádza najmä z modelu C4 Cactus. Oficiálne predstavenie už má za sebou, teraz ho čaká výstavná premiéra. Domáca automobilka prinesie tiež do Paríža štúdiu CXperience Concept, ktorá má v prvom rade predznamenávať budúce dizajnové smerovanie Citroënu. Plug-in hybrid je trojpriestorovou limuzínou dlhou 4,85 m, širokou 2,0 m a vysokou len 1,37 m. Už desiata generácia populárneho modelu sa bude predávať vo viac ako 70-tich krajinách sveta. Na európskom trhu sa objaví začiatkom budúceho roka. Tretia generácia modelu bola vyvíjaná v Nemecku a na jej dizajne to je cítiť. V Paríži by sme mali spoznať aj verziu i30N. Ostrý hatchback si tak už čoskoro zmeria sily napríklad s Volkswagenom Golf GTi alebo Fordom Focus ST. V Paríži sa ukáže aj nová Kia Rio. Novinkou pod kapotou modelu je trojvalec 1.0 T-GDI v dvoch výkonových variantoch. Vyrábať sa začne už koncom roka 2016. Land Rover Discovery piatej generácie má redefinovať segment veľkých SUV a disponovať technológiami ako žiadne iné vozidlo v tejto triede. Také hlasy sa aspoň ozývajú z prostredia samotnej automobilky. Paríž bude prvým miestom, ktoré preverí platnosť týchto sebavedomých tvrdení. O tomto crossovere, ktorý by mal byť veľkosťou podobný Audi Q2, veľa detailov známych nie je. Zatiaľ sa tak musíme uspokojiť len s jedným obrázkom ukazujúcim jeho zadné partie. Kabriolet AMG-GT Roadster ponúkne v najvýkonnejšej verzii výkon 410 kW a krútiaci moment 680 Nm. Vďaka tomu zrýchli z nuly na 100 km/h za 3,7 s a dosiahne maximálnu rýchlosť 316 km/h. Toto SUV so štýlom kupé je ďalším modelom, ktorým sa Mercedes v Paríži pochváli. Poháňa ho šesťvalec 3.0 l bi-trurbo produkujúci výkon 270 kW a maximálny krútiaci moment 520 Nm. Terénnejšia verzia Mercedesu triedy E zaútočí na konkurenčné modely Audi A6 Allroad a Volvo V90 Cross Country predstavené len nedávno. Najhorúcejšou novinkou Mitsubishi na autosalóne v Paríži bude koncept Mitsubishi GT-PHEV, ktorý automobilka označuje ako SUV budúcej generácie. Model s dynamickým dizajnom poháňa systém plug-in hybrid EV (PHEV) s troma elektromotormi vlastnej výroby. Nissan novú Micru doposiaľ neukázal, jej dizajn by však mal byť výrazne ovplyvnený konceptom Sway predstavenom na ženevskom autosalóne 2015. Modely určené pre Európu sa budú vyrábať vo francúzskom závode Renaultu. Elektrický hatchback zdieľajúci techniku s americkou dvojičkou Chevrolet Bolt EV ponúkne podľa tvrdení výrobcu nadpriemerný dojazd i svižnú akceleráciu. Najhorúcejšími novinkami domácej automobilky Peugeot budú SUV 3008 a 5008. Oba modely prichádzajú v rámci stratégie značky výraznejšie sa presadiť v segmente vozidiel SUV. Druhú generáciu Panamery poháňajú nové motory – šesťvalec 2,9 l bi-turbo, dvakrát prepĺňaný osemvalec 4,0 l s výkonom 404 kW a dieselový osemvalec 4,0 l s dvoma turbodúchadlami. Prvý pick-up z dielne Renaultu technicky vychádza z Nissanu NP300 Navara. Disponuje svetlou výškou 230 mm a utiahne príves ťažký 3,5 tony. Predávať sa najskôr začal v Južnej Amerike, ešte do konca roka príde rad aj na Európu. O prvom SUV Škody sa toho už popísalo viac než dosť. V stánku českej automobilky bude určite najväčšou hviezdou. Medzi jeho hlavných rivalov môžeme zaradiť Volkswagen Tiguan, Kiu Sorento či Hyundai Santa Fe. Koncept elektrického hatchbacku od Volkswagenu má mať dojazd okolo 600 km a batérie uložené v podlahe.


Muž zaútočil mačetou na dvoch londýnskych policajtov

Jeden policajt má vážne zranenia, prípad nesúvisí s terorizmom.

LONDÝN. Londýnskeho policajta počas cestnej kontroly napadol muž mačetou, pričom utŕžil niekoľko rán. Zástupcovia polície uviedli, že muž vyskočil z dodávky a zaútočil na dvoch policajtov. Detektív Richard Tucker označil útok na východe mesta za "zúfalý a nevyprovokovaný". Tridsiatnik má zranenia v oblasti hlavy a rúk, no stihol zneškodniť muža elektrickým paralyzérom. Páchateľa, ktorý má po päťdesiatke, držia vo väzbe. Policajt má vážne zranenia, no mal by sa úplne uzdraviť. Polícia vyhlásila, že prípad, ktorý sa stal vo štvrtok ráno, nesúvisí s terorizmom.


Figeľ ostáva osobitným vyslancom Únie pre podporu náboženskej slobody

Eurokomisia predĺžila Jánovi Figeľovi mandát o jeden rok.

BRATISLAVA. Európska komisia sa rozhodla o rok predĺžiť mandát Jána Figeľa ako osobitného vyslanca EÚ pre podporu náboženskej slobody vo svete. Agentúru SITA o tom informovala tlačová tajomníčka zo Zastúpenia Európskej komisie v SR Zuzana Harvanová.Od svojho vymenovania v máji 2016 navštívil Figeľ viacero mimoeurópskych krajín vrátane Iraku, Jordánska, Sudánu a Spojených arabských emirátov, a zúčastnil sa na mnohých medzinárodných podujatiach a procesoch spojených s podporou náboženskej slobody. Zapojil sa do dialógu so zástupcami vlád a občianskej spoločnosti vrátane náboženských a mimovládnych aktérov. Práca Jána Figeľa je definovaná Usmerneniami EÚ o slobode náboženstva a viery, ktoré boli prijaté roku 2013. "Sloboda svedomia, náboženstva a presvedčenia je prejavom úcty k dôstojnosti každého človeka. Dnes je však odopieraná alebo obmedzovaná v živote až troch štvrtín svetovej populácie. Prenasledovaných ľudí pribúda a potrebujú podporu zo strany slobodných krajín. Občania, no hlavne verejní činitelia EÚ a Slovenska, môžu svojím konaním ovplyvniť vývoj vo svete i osudy prenasledovaných ľudí. Je to aj naša zodpovednosť," uviedol Figeľ.Ján Figeľ bude aj naďalej vystupovať ako osobitný poradca komisára pre medzinárodnú spoluprácu a rozvoj Nevena Mimicu s cieľom podporovať väčšiu informovanosť o slobode náboženského vyznania v rámci programu rozvojovej spolupráce.


Európski ministri pôdohospodárstva rokovali o reformách

Prioritami pre Slovensko sú konvergencia, stropovanie a viazanosť platieb.

BRATISLAVA. Balík reforiem Spoločnej poľnohospodárskej politiky (CAP) EÚ po roku 2020 bol hlavnou témou, ktorou sa v utorok zaoberala na svojom zasadnutí Rada EÚ pre poľnohospodárstvo a rybolov. Pre Slovensko ostávajú prioritou externá konvergencia, viazaná podpora, stropovanie platieb a navýšenie prostriedkov na rozvoj vidieka. "Nízky podiel slovenských potravín na pultoch obchodov, nerovnomerné nastavenie európskych agrodotácií, či nedostatočná konkurencieschopnosť našich poľnohospodárov. Všetky tieto problémy majú okrem iného jedného spoločného menovateľa, a tým je Spoločná poľnohospodárska politika Európskej únie. Aj preto venujeme tejto téme do budúcnosti mimoriadnu pozornosť,“ uviedla po rokovaní európskych agroministrov ministerka pôdohospodárstva a rozvoja vidieka Gabriela Matečná. Správu o pokroku pri balíku reforiem CAP vypracovalo končiace rumunské predsedníctvo. Podľa vyjadrenia ministerky Gabriely Matečnej nastal posun v riešení viacerých technických otázok. "Otvorených naďalej zostáva niekoľko kľúčových otázok, a to technických, politických, aj finančných. Na posun v diskusii je potrebné doriešiť prvky súvisiace s viacročným finančným rámcom, nakoľko bez rozpočtu je zložité pristúpiť k zásadným rozhodnutiam,“ upozornila ministerka. Podotkla, že pre Slovensko je dôležité aj navýšenie rozpočtu pre rozvoja vidieka. Z pohľadu Slovenska je nevyhnutné pokračovať najmä v rokovaniach o podobe externej konvergencie. "Urýchlenú externú konvergenciu priamych platieb, ako jednu z našich najvyšších politických priorít, považujeme za základný predpoklad efektívnej a spravodlivej politiky. Bez toho nie je možné napĺňať princíp rovnosti jednotného trhu EÚ," tvrdí Matečná. Súčasná úroveň priamych platieb v rámci EÚ podľa nej znevýhodňuje všetky členské štáty s výškou priamych platieb na hektár pod úrovňou priemeru EÚ. Nižšia úroveň priamych platieb v SR má negatívny dopad na všetky typy slovenských fariem, vrátane malých a stredných. "Kým v roku 2014 SR dosahovala 77 % priemeru EÚ, v roku 2027 sa očakáva, že priame platby na hektár dosiahnu iba 82 %. Takéto tempo externej konvergencie priamych platieb je z nášho pohľadu veľmi pomalé a neakceptovateľné. Pomáha zachovávať status quo, ktoré je nevyhovujúce pre dosť veľkú skupinu členských štátov EÚ, vrátane Slovenska,“ dodala Matečná. Ministerka zdôraznila, že nevyhnutným predpokladom pre dosiahnutie spravodlivej politiky EÚ je potreba flexibilného nastavenia v otázke stropovania. "Vzhľadom na rôznorodú veľkostnú štruktúru poľnohospodárskych podnikov naprieč EÚ je nevyhnutné zabezpečiť primeranú podporu pre všetky typy fariem. Sme toho názoru, že parametre stropovania by sa mali stanoviť na národnej úrovni, a to na základe uplatnenia princípu subsidiarity,“ pokračovala Matečná. Dôležitým prvkom je pre Slovensko aj nastavenie viazanej podpory. "Na základe našich skúseností z posledných rokov sa ukázalo, že viazaná podpora je vhodným a efektívnym nástrojom na podporu vybraných odvetví. Slovenská republika preto navrhuje zvýšenie finančných alokácií, ktoré pomáhajú stabilizovať špeciálnu rastlinnú a živočíšnu výrobu,“ doplnila Matečná.Podľa ministerky v nasledujúcom období by sa Slovensko malo posnažiť o dosiahnutie potrebných kompromisov. Matečná vyzvala Európsku komisiu k predloženiu návrhu prechodného nariadenia, pretože reálne hrozí, že nový model nebude implementovaný načas. "Naši poľnohospodári by tým nemali trpieť a preto je potrebné poskytnúť im jasné podmienky získavania podpory aj v čase prechodu na nový systém,“ uzavrela Matečná.


Nemecká polícia podnikla razie proti ultrapravicovému hnutiu

Hnutie Ríšski občania neuznáva existenciu spolkovej republiky, odmieta demokraciu a opiera sa o národnosocialistické idey a popiera holokaust.

MNÍCHOV. Predovšetkým na lokality v Hornom Bavorsku sa koncentruje utorková policajná razia v Nemecku, pri ktorej okolo 270 príslušníkov bezpečnostných zložiek prehľadáva 15 bydlísk členov alebo stúpencov hnutia tzv. Ríšskych občanov. Ultrapravicové zoskupenie neuznáva existenciu spolkovej republiky, odmieta demokraciu a opiera sa o národnosocialistické idey a zvyčajne popiera holokaust. Centrálou tzv. Ríšskych občanov, ktorí sa sami označujú za Spolkový štát Bavorsko, je rodinný dom v Plieningu v okrese Ebersberg. Nielen tam, ale aj na 14 ďalších miestach, a to nielen v Bavorsku, ale aj Bádensku-Württembersku a Porýní-Falcku zasahovali v utorok policajti. Ako informoval Bavorský rozhlas (BR) s odvolaním sa na Hansa-Petera Kammerera z hornobavorského policajného prezídia sever v Ingolstadte, razia sa sústredila na celkove 16 obvinených vo veku 40 až 62 rokov. Prokuratúra Mníchov II vyšetruje viacero ľudí pre dôvodné podozrenie z falšovania dokumentov, konkrétne výrobu a predaj úradných dokumentov ako sú vodičské preukazy alebo preukazy štátnej príslušnosti. Navyše tzv. Ríšski občania mohli naplniť v písomných reakciách na pokuty hoci skutkovú podstatu trestného činu pokusu o vydieranie, či pokusu o nátlak alebo iných trestných skutkov. Členovia hnutia sú medzičasom na celom území Nemecka monitorovaní príslušnými orgánmi. Na území Bavorska žije podľa rezortu vnútra asi 1700 tzv. Ríšskych občanov, z ktorých asi 340 vlastní zbrane. Z nich žije v Hornom Bavorsku okolo 700, vrátane asi 110 so zbrojnými pasmi.


Štát do budúcna počíta s novou jadrovou elektrárňou v Bohuniciach

Podľa investičného zámeru sa pôvodne uvažovalo so začiatkom výstavby novej jadrovej elektrárne v roku 2021.

BRATISLAVA. Výstavba novej jadrovej elektrárne v Jaslovských Bohuniciach nie je v najbližších rokoch potrebná. Myslí si to Ministerstvo hospodárstva SR (MH). „Pre dosiahnutie vyrovnanej bilancie medzi spotrebou a výrobou elektriny do roku 2030, pri predpoklade dokončenia už rozostavaných energetických zdrojov a predpokladanej realizácii projektov obnoviteľných zdrojov energií, nebude potrebná výstavba ďalších väčších zdrojov,“ povedal rezort hospodárstva vo svojej pravidelnej ročne správe o bezpečnosti dodávok elektriny.Novú plánovanú jadrovú elektráreň v Jaslovských Bohuniciach by bolo podľa ministerstva najlepšie postaviť až po odstavení dvoch jaslovských jadrových blokov elektrárne EBO V2. Súčasné prevádzkovanie novej atómovej elektrárne s výkonom 1 200 megawattov a dvoch súčasných blokov s vyše tisícmegawattovým výkonom by si vyžiadalo dodatočné nemalé investície do prenosovej sústavy. „Z pohľadu celkovej bilancie regulačnej oblasti Slovenska by bola výstavba nového jadrového zdroja efektívnejšia v prípade jeho náhrady za existujúcu elektráreň EBO V2,“ uviedol rezort.Ministerstvo je naďalej presvedčené, že nová jadrová bohunická elektráreň s výkonom 1 200 megawattov je vzhľadom na jej vplyv na celú elektrizačnú sústavu a energetickú bezpečnosť najvýznamnejším perspektívnym projektom slovenskej energetiky, ale v dlhodobom horizonte. "Vzhľadom k tomu, že ide o významný projekt s nezanedbateľným vplyvom na slovenskú elektrizačnú sieť a okolité sústavy a vzhľadom k tomu, že do doby výstavby môže dôjsť k výrazným zmenám predpokladov, bude nevyhnutné vplyvy a požiadavky aktualizovať v ďalšom období prípravy tohto projektu,“ konštatovalo ministerstvo hospodárstva. Projekt novej jadrovej elektrárne v Jaslovských Bohuniciach už získal od ministerstva životného prostredia kladné stanovisko v rámci procesu posudzovania vplyvov na životné prostredie (EIA). Ministerskí úradníci navrhli investorovi postaviť v Bohuniciach jeden jadrový rektor generácie III+ s maximálnym čistým inštalovaným elektrickým výkonom do 1 700 megawattov. Podľa investičného zámeru, ktorý bol posudzovaný v procese EIA, sa pôvodne uvažovalo so začiatkom výstavby novej jadrovej elektrárne v roku 2021. Do trvalej prevádzky mala byť elektráreň uvedená v roku 2029. Životnosť je naplánovaná na 60 rokov. Výstavba bohunickej elektrárne by si mala vyžiadať od 4 mld. do 6 mld. eur.Na projekte novej jadrovej elektrárne v Jaslovských Bohuniciach stále pracujú Slováci a Česi. V najbližšom čase sa ani nechystá vstup ďalšieho investora do Jadrovej energetickej spoločnosti Slovenska (JESS), ktorá má na starosti jadrový projekt. Vo firme JESS má 51-percentný podiel štát prostredníctvom štátnej akciovky JAVYS, zvyšok akcií vlastní česká skupina ČEZ. Zatiaľ je otázne, odkiaľ sa zoženú na projekt potrebné investície. Do budúcnosti preto nie je vylúčený vstup nového investora do projektu. O projekt sa už napríklad zaujímali, respektíve stále zaujímajú ruský Rosatom a čínska spoločnosť China General Nuclear Power Corporation.


Demagógovia vytvárajú strach a budú to robiť aj naďalej, hovorí profesor z UK

Je veľkým testom pre liberálne demokracie, do akej miery sa im podarí tomuto ubrániť, myslí si profesor na Katedre politológie Filozofickej fakulty Univerzity Komenského v Bratislave Jozef Bátora.

BRATISLAVA. Extrémisti budú využívať strach z imigrácie a z moslimských komunít. Pre TASR to uviedol profesor na Katedre politológie Filozofickej fakulty Univerzity Komenského v Bratislave Jozef Bátora. Reagoval tak na otázku, aký bude v roku 2017 ďalší vývoj v Európe v súvislosti s viacerými kľúčovými voľbami. "Tam treba jasne diferencovať. Ako napríklad nemecký minister vnútra, ktorý nedávno po zásahu voči fundamentalistickej moslimskej skupine pôsobiacej v Nemecku urobil jasnú deliacu čiaru medzi tými, ktorí sú priateľskí moslimskí spoluobčania a radikálnymi fundamentalistami. A to je práve niečo, čo mnohé liberálno-demokratické režimy musia urobiť," zdôraznil Bátora. Podľa neho liberálne demokracie musia ukázať istú agilnosť pri adresovaní síl, ktoré ohrozujú pokojné spolužitie ich občanov. "Demagógovia ako Hofer či Le Penová tvrdia, že etablované liberálno-demokratické režimy nie sú agilné, neposkytujú nám ochranu voči imigrácii, proti fundamentalistom, proti terorizmu atď. Vytvárajú strach a budú to robiť aj naďalej," upozornil. Bátora si myslí, že je veľkým testom pre liberálne demokracie, do akej miery sa im podarí tomuto ubrániť. Minuloročné rakúske prezidentské voľby sú podľa neho dobrým príkladom toho, že sa to môže podariť.


Grécky parlament podporil zmeny v ústave s cieľom bojovať proti korupcii

Podrobnosti zmien sú stále predmetom rozpravy.

ATÉNY. Grécky parlament vo štvrtok schválil zmeny niektorých článkov ústavy, ktoré majú uľahčiť trestné stíhanie politikov zapletených do korupcie. Informovala o tom agentúra AFP s odvolaním sa na kanceláriu premiéra. Zmeny musí parlament potvrdiť aj po najbližších parlamentných voľbách, ktoré sa majú konať v októbri. Podľa súčasných pravidiel nemôžu byť ministri trestne stíhaní, ak už od údajného priestupku uplynuli dve parlamentné obdobia. Podrobnosti zmien sú stále predmetom rozpravy a parlament o nich bude hlasovať na budúci mesiac. Štvrtková revízia ústavy ovplyvní aj pravidlá prezidentských volieb a zahŕňa aj zavedenie politickej prísahy pre štátnych úradníkov a vymedzenie Grécka ako nábožensky neutrálneho štátu. Opozícia zmenu ústavy odmietla a označila ju za krok premiéra Alexisa Tsiprasa s cieľom prilákať ľavicových voličov.


Turecko pohrozilo, že zatvorí hranice s Kurdistanom

Hraničné závory sme zatiaľ nezatvorili, ale môžeme tak kedykoľvek urobiť, uviedol pre denník Hürriyet prezident Erdogan.

ANKARA. Turecko môže "kedykoľvek" uzavrieť svoje hranice s irackým autonómnym regiónom Kurdistan, uviedol vo štvrtok turecký prezident Recep Tayyip Erdogan. Podľa agentúry AP ide o ďalšie odvetné opatrenie tureckej vlády za septembrové nezáväzné referendum o nezávislosti Kurdistanu. "Hraničné závory sme zatiaľ nezatvorili, ale môžeme tak kedykoľvek urobiť," uviedol pre denník Hürriyet turecký prezident. Erdoganovo vyjadrenie prišlo len niekoľko dní po tom, čo Ankara uzavrela svoj vzdušný priestor pre letecké linky spájajúce kurdský región na severe Iraku s Tureckom. Turecké letecké spoločnosti tiež pozastavili lety do irackých kurdských miest. V irackom Kurdistane sa 25. septembra konalo referendum o nezávislosti, ktoré rozhnevalo Bagdad, Irán a Turecko, kde žijú početné kurdské menšiny. Proti referendu sa postavili aj Spojené štáty a OSN.


Za bombový útok v londýnskom metre odsúdili irackého tínedžera

Mladíka zadržali deň po útoku,16. septembra 2017, v prístave Dover. Ďalších šesť zadržaných osôb prepustili bez obvinenia.

LONDÝN. Súdna porota v Londýne uznala v piatok irackého tínedžera za vinného z pokusu o vraždu, keď vlani umiestnil bombu v preplnenom vlaku londýnskeho metra. Ahmad Hasan (18) neprejavil žiadne emócie, keď si vypočul rozsudok na londýnskom ústrednom trestnom súde. Mladík nastražil podľa vyšetrovateľov vlani 15. septembra v súprave metra podomácky vyrobenú bombu, ktorá bola uložená do plastového vedra v taške zo supermarketu. Zariadenie sčasti explodovalo na stanici Parsons Green v čase rannej dopravnej špičky, keď sa v danom vozni nachádzalo 93 osôb. Bomba spôsobila zranenia 30 ľuďom. Prokurátori uviedli, že explózia by zapríčinila oveľa viac zranení a možno aj úmrtia, keby výbušné zariadenie naplno explodovalo. Hasan odmietol obvinenie z pokusu o viacnásobnú vraždu. Výšku trestu si vypočuje neskôr, napísala v piatok tlačová agentúra AP. Mladíka zadržali deň po útoku v prístave Dover. Ďalších šesť zadržaných osôb prepustili bez obvinenia. Hasan sa dostal do Británie v roku 2015 bez dokladov totožnosti, keď prekonal Lamanšský prieliv v kamióne. Následne požiadal britské úrady o azyl a pred útokom žil u pestúnskej rodiny neďaleko Londýna.


Slovák v zámorí strelil gól Slovákovi. Jurčo v AHL prekonal Húsku

CHARLOTTE. Slovenský hokejista Tomáš Jurčo prispel gólom k triumfu domáceho tímu Charlotte nad Hartfordom v bránke s Adamom Húskom 6:2 v nedeľňajšom stretnutí zámorskej nižšej súťaže AHL. Dvadsaťšesťročný krídelník otvoril skóre v 2. minúte. Bol to preňho ôsmy zásah a devätnásty bod v aktuálnej sezóne. O päť rokov mladší gólman v bránke súpera chytil 28 z 34 striel domácich hráčov. Brankár Patrik Rybár sa podieľal 16 zákrokmi zo 17 striel na triumfe Grand Rapids na ľade San Antonia 3:1.


Séria bombových hrozieb v Čile ovplyvnila viacero letov

Úrady po kontrole v lietadlách nenašli žiadne výbušniny.

SANTIAGO. Lietadlá najmenej troch leteckých spoločností museli vo štvrtok núdzovo pristáť alebo sa vrátiť na letiská v Čile a Peru, z ktorých vzlietli, pre sériu bombových hrozieb. Informovala o tom agentúra AP s odvolaním sa na miestne úrady. Pasažierov letu spoločnosti LATAM z peruánskeho hlavného mesta Lima do čilskej metropoly Santiago bezpečne evakuovali po tom, čo neplánovane pristáli v meste Pisco na juhu Peru. Dva stroje spoločnosti Sky Airlines smerujúce do argentínskeho Rosaria a severočilského mesta Calama sa pre hrozby museli vrátiť do Santiaga.Čilský úrad civilného letectva informoval, že všetky tri lietadlá skontrolovali a na ich palube nenašli žiadne výbušniny. Jeho riaditeľ Victor Villalobos Collao uviedol, že úrady dostali dovedna 11 vyhrážok a museli vykonať "procedúru" v súvislosti s deviatimi z nich. Z čoho daná procedúra pozostávala, neuviedol, vysvetlil však, že žiadne bomby nenašli. Villalobos Collao dodal, že výhražné telefonáty dostali zariadenia na letisku v Santiagu, spoločnosť LATAM a úrad civilného letectva.


Spojené štáty opäť Čínu neoznačili za menového manipulátora

Americká vláda uviedla, že nijaká krajina nenaplnila kritéria.

WASHINGTON. Administratíva amerického prezidenta Donalda Trumpa sa opäť rozhodla neoznačiť Čínu ani nijakú inú krajinu za menového manipulátora. V správe pre Kongres však uviedla, že Čínu ponecháva na zozname krajín, ktorých obchodné prebytky voči USA a ďalšie ukazovatele sa pozorne monitorujú. Americká vláda uviedla, že nijaká krajina nenaplnila kritéria, aby bola označená za takú, ktorá sa snaží získať neférové obchodné výhody voči USA manipuláciou svojej meny.Správa však konštatuje, že deväť štátov, a to Čína, Nemecko, Írsko, Taliansko, Japonsko, Južná Kórea, Malajzia, Singapur a Vietnam, sú na zozname monitorovaných krajín. Dva štáty, Indiu a Švajčiarsko, USA z tohto zoznamu vyškrtli. Na základe zákona z roku 1988 musí americké ministerstvo financií každých šesť mesiacov Kongresu hlásiť, či nejaké krajiny nemanipulujú svoje meny, aby získali výhody voči USA. Ak by sa to zistilo, mohlo by to viesť k obchodným sankciám.USA neoznačili nijakú krajinu za menového manipulátora od roku 1994, kedy administratíva prezidenta Clintona tento krok uplatnila voči Číne. Počas kampane pred prezidentskými voľbami Donald Trump vyhlásil, že Čínu za menového manipulátora označí hneď, ako sa ujme funkcie. Doteraz však jeho vláda nevyužila päť príležitostí na to, aby to urobila.


Fico označil snahu odvolať ho za smiešnu, príde len na úvod schôdze

Premiér chce s koaličnými partnermi v utorok hovoriť o vytvorení energetického holdingu, ktorý požaduje SNS.

BRATISLAVA. Problémy v komunikácii a z toho plynúce napätie v koalícii spred týždňa vzal premiér Robert Fico na seba. V diskusnej relácii TA3 povedal, že za to môže aj jeho "obrovská miera zaneprázdnenosti". Koalícia podľa neho nemá žiadnu krízu a prípadné konflikty sú dôsledkom toho, že jej súčasťou sú tri odlišné politické strany. O koaličnej kríze hovoril pred vyše týždňom predseda parlamentu Andrej Dankol. Využil na to dianie v oblasti energií. Šéf ÚRSO Jozef Holjenčík, ktorý bol nominantom Smeru, nevedel vysvetliť vysoké faktúry na elektrinu a odmietol prísť do parlamentu. Po stretnutí s premiérom Ficom nakoniec odstúpil. Danko sa vtedy sťažoval aj na to, že už niekoľko dní s Ficom nekomunikoval. Cítim, že pokiaľ ide o ideu, je na tom v koalícii zhoda. Koaliční partneri sa na minulotýždňovej koaličnej rade dohodli na intenzívnejšom stretávaní, kde budú debatovať o odborných otázkach. Najbližšia, kde budú riešiť ďalší postup v energetike, je naplánovaná na utorok. Fico povedal, že sa na nej budú obsadením uvoľneného postu šéfa regulačného úradu, ale aj možnosťou vytvorenia energetického holdingu. To bola aj jedna z podmienok SNS na to, aby partneri predišli koaličnej kríze. Premiér zopakoval, že s myšlienkou vytvorenie holdingu prišiel už v minulosti Smer. "Cítim, že pokiaľ ide o ideu, je na tom v koalícii zhoda," povedal. Holdingom by sa posilnilo postavenie štátu v dôležitých energetických podnikoch. V rámci možných zmien v oblasti energií spomenul, že cenové rozhodnutia by okrem nového šéfa regulačného úradu mohol podpisovať aj podpredseda úradu. Holjenčík plnil príkazy Fica a úradu vlády a bol osobným chránencom Fica. Napriek odstúpeniu Holjenčíka opozícia požaduje aj odvolanie Fica. Od vzniku vlády pôjde už o jeho druhé odvolávanie. Prvá snaha odvolať ho súvisela s kauzou Bašternák, ktorá siaha k ministrovi vnútra Robertovi Kaliňákovi zo Smeru. "Holjenčík plnil príkazy Fica a úradu vlády a bol osobným chránencom Fica," odôvodnila poslankyňa Jana Kiššová z SaS, prečo nestačí odvolanie Holjenčíka. Opozícia žiadala napríklad, aby sa premiér politicky vysporiadal s ministrom hospodárstva Petrom Žigom zo Smeru. Fico sa svojho ministra v diskusnej relácii zastával. "Tvrdo pracoval, aby sa odstránili chyby, ktoré napáchal ÚRSO," povedal. Mimoriadnu schôdzu na jeho odvolávanie, ktorá bude budúci týždeň, označil za smiešnu. Naznačil aj jej priebeh s tým, že po prečítaní opozičného návrhu v parlamente zrejme bude reagovať, no zúčastní sa jej len v úvode. Dodal, že má iné dôležité povinnosti. Poslanci Smeru sa podľa neho rozhodnú sami, či na mimoriadnej schôdzi zostanú. Opozícia nemá dostatok hlasov na odvolanie premiéra.


Za prvých deväť mesiacov roka stúpol export o 75 percent.

BERLÍN. Nemecko je na najlepšej ceste dosiahnuť tento rok nový rekord vo vývoze zbraní. Za prvých deväť mesiacov roka totiž stúpol ich export o 75 % a jeho hodnota dosiahla 6,35 miliardy eur. Predchádzajúci rekord zaznamenalo Nemecko v roku 2015, keď hodnota exportu zbraní dosiahla 7,86 miliardy eur. V roku 2016 klesol export toho artiklu na 6,85 miliardy eur a v roku 2018 dokonca len na 4,8 miliardy eur. Minister hospodárstva Peter Altmaier pripísal tento pokles zdĺhavým koaličným rokovaniam po voľbách v septembri 2017, ktoré pokračovali až do marca 2018. To viedlo k oneskoreniu schvaľovania vývozu zbraní a následne k jeho rýchlemu nárastu po vytvorení koaličnej vlády, povedal Altmaier. Údaje za tento rok ďalej ukázali, že do Maďarska, členského štátu NATO, vyviezlo Nemecko zbrane za 1,77 miliardy eur, pretože vláda premiéra Viktora Orbána zvyšuje vojenské výdavky. Ďalším najväčším odberateľom zbraní v hodnote 802 miliónov eur bol Egypt, ktorý je súčasťou aliancie vedenej Saudskou Arábiou zapojenou v rámci občianskej vojny v Jemene. Ďalší člen aliancie, Spojené arabské emiráty, doviezli z Nemecka zbrane za 206 miliónov eur, za čo im patrí deviata priečka. Strany nemeckej vládnej koalície sa pritom v marci 2018 dohodli na obmedzení vývozu zbraní do krajín "priamo" zapojených do vojny v Jemene, ale povolili aj výnimky.


Česi otočili zápas s Lotyšmi, Voráček zaznamenal štyri body

CAN - FRA (online)

SWE - AUS (online)

CZE - LAT (online)

FIN - DEN (online)

Góly: 26. Hronek (Voráček), 32. Jan Kovář (Palát, Zámorský), 38. Voráček (Simon, Hronek), 39. J. Vrána (Faksa, Gudas), 46. Simon (Voráček, Frolík), 59. Voráček (Frolík, Simon) - 7. Indrašis (Darzinš, Cibulskis), 14. Darzinš (Balcers, Cibulskis), 56. Darzinš (Cibulskis) Vylúčení: 7:2 na 2 min, navyše Bičevskis 5+DKZ za úder do hlavy a krku, Darzinš (obaja Lotyšsko) 5+DKZ za napadnutie, presilovky: 1:3, oslabenia: 0:0, rozhodovali: Gouin (Kan.), Tufts (USA) - Goljak (Biel), Oliver (USA), 9084 divákov Česko: Bartošák - D. Musil, Hronek, Moravčík, Rutta, J. Kolář, Gudas, Sklenička, Zámorský - Frolík, Simon, Voráček - Palát, Faksa, J. Vrána - D. Kubalík, Jan Kovář, Řepík - Jaškin, T. Zohorna, H. Zohorna Lotyšsko: Merzlikins - Freibergs, Sotnieks, A. Kudla, Cibulskis, Galvinš, Balinskis, Zile - Darzinš, Indrašis, Rihards Bukarts - Balcers, Blugers, Meija - Roberts Bukarts, Batna, Keninš - Gegeris, Bičevskis, Marenis - Dzierkals BRATISLAVA. Hokejisti Česka zdolali reprezentantov Lotyšska 6:3 vo štvrtkovom stretnutí základnej B-skupiny v Bratislave na 83. majstrovstvách sveta (10. - 26. mája). Zverenci Miloša Říhu sa výrazne priblížili k účasti vo štvrťfinále turnaja, hoci duel s pobaltskou krajinou nezačali najlepšie. Po prvej tretine prehrávali 0:2, keď v presilových hrách skórovali Miks Indrašis a Lauris Darzinš. V prostrednej časti boli Česi aktívnejší a správne ich "nakoplo" aj päťminútové vylúčenie Marisa Bičevskisa po faule na Michala Řepíka. V početnej výhode strelil kontaktný gól Filip Hronek a rozbehnutí hráči v červených dresoch následne pridali ešte tri presné zásahy. V 32. min vyrovnal Jan Kovář a v priebehu 62 sekúnd sa zapísali do streleckej listiny Jakub Voráček a Jakub Vrána. V tretej tretine už Česi nedopustili výraznejšie komplikácie a víťazstvo si udržali. Lotyši za dvojgólového manka odvolali brankára, ale vydarený večer zakončil gólom do prázdnej bránky Voráček. Český kapitán tak prvý zápas po narodení syna Matěja odohral s bilanciou dva góly a dve asistencie. (zdroj: SITA) Miloš Říha (tréner Česka): "Chlapci na ľade nechali všetko. Keď sme prehrávali, trochu sme zlepšili pohyb, hrali sme agresívnejšie. Z toho vyplynuli aj niektoré zbytočné fauly, na ktoré som chlapcov upozornil. Myslím si, že obrat sme si zaslúžili. Lotyšsko je náročný súper. Keď vedie, dokáže si počkať na brejky. Od druhej tretiny však nemali nárok na úspech." Jakub Voráček (útočník Česka, autor dvoch gólov): "Nevedel som, čo mám od zápasu a od seba čakať. Mal som za sebou hektické hodiny a veľa cestovania. Vedel som, že Lotyši budú nepríjemní a nebude to jednouchý zápas. To sa napokon aj ukázalo, hoci od nášho štvrtého gólu sme zápas kontrolovali." Oskars Cibulskis (obranca Lotyšska): "Bol to pre mňa špeciálny zápas, pretože pôsobím v Česku a poznám niekoľko chlapcov z ich reprezentácie. Prehodil som s nimi pár slov, ale to je všetko. Na majstrovstvách sveta sa nesmiete pozerať na to, proti komu hráte. Myslím si, že môžeme zdolať každé mužstvo na tomto turnaji a je jedno, či sú to Česi alebo Rusi. Musíme hrať ako tím a pokúsime sa pobiť o postup do štvrťfinále."


Nová smernica Únie o zbraniach podľa odborníka nezabráni terorizmu

Smernica prináša podľa Lukáša Hrnčiarika málo pozitívnych zmien, mnohé body sú nezmyselné.

BRATISLAVA. Pred dvoma dňami prijatá smernica EÚ o strelných zbraniach prinesie naozaj mnohé zmeny pre držiteľov a vlastníkov legálnych strelných zbraní, ale taktiež aj predajcom a ostatným ľuďom, ktorí používajú zbrane na výkon činnosti, napríklad strelnice, výcvikové organizácie, telesnú stráž a podobne. Domnieva sa odborník na zbrane a predajca zbraní Lukáš Hrnčiarik. "Samozrejme nesmieme vidieť všetko v čiernych farbách, a preto by som rád na úvod spomenul aj určité pozitíva. Veľa ich ale bohužiaľ nie je. Čo sa týka presných pravidiel o úprave a znehodnocovaní 'zničení' zbraní, tie tu mali byť už dávno," tvrdí Hrnčiarik. Súčasne dodáva, že "žiadny odborník a milovník zbraní neznehodnocuje zbrane s potešením, ale s boľavým srdcom, a preto každé obmedzenie len uvíta. Ten, kto je proti tomu nariadeniu, je len špekulant a nie odborník či milovník zbraní, ale len milovník peňazí, čo chce za každú cenu zarobiť aj na úkor toho, že tieto zbrane nakoniec skončia v nesprávnych rukách, a to len vďaka zlej a nesprávnej úprave, samozrejme všetko v súlade so zákonom." Elektronickú evidenciu predajcovia žiadali podľa Hrnčiarika už pred viac ako desiatimi rokmi. Predajca zbraní tvrdí, že po viac ako 25 rokoch nebudú musieť všetko archivovať v papierovej podobe. To je podľa neho jedna z mála pozitívnych vecí. Podľa jeho názoru však ostatné body smernice sú absolútne nezmyselné a v žiadnom prípade nijako neobmedzia teroristické útoky páchané v EÚ. "Nový evidenčný systém je síce inovácia, len zatiaľ nevieme, ako presne to bude definované zákonom a či nám to neprinesie aj zhoršenie situácie v oblasti vydávania zbrojných preukazov a nadobúdania zbraní do legálnej držby. Toto ukáže až samotný zákon, ktorý zatiaľ nie je napísaný," tvrdí Hrnčiarik. Súčasne dodáva, že "obmedzenie kapacity zásobníka v žiadnom prípade neobmedzí žiadneho teroristu na spáchanie teroristického útoku. Obmedzuje to len slušného držiteľa a vlastníka zbrane a nie nelegálnu držbu. Táto smernica nijako nezvyšuje a nezlepšuje bezpečnosť EU, keďže zločinci nepoužívajú legálne držané a evidované zbrane." Hrnčiarik si tiež myslí, že "žiadne obmedzenie nemôže priniesť zlepšenie bezpečnosti EÚ, priam naopak, obmedzovanie a znemožňovanie brániť seba samého len nahráva zločincom či teroristom a otvára im dvere k ľahšiemu páchaniu trestnej činnosti." Novelizovanú smernicu o strelných zbraniach v utorok 25. apríla schválili členské štáty Rady EÚ. Prísnejšie pravidlá sa budú týkať zbraní na streľbu slepými nábojmi a nedostatočne znefunkčnených zbraní, aké boli využité pri teroristických útokoch v Paríži. Civilisti sa k niektorým typom zbraní už nedostanú. Schválená smernica ukladá členským štátom povinnosť vytvoriť nový evidenčný systém na vydávanie a obnovu licencií na držbu zbraní. Jednotlivé zbrane aj ich dôležité súčiastky musia byť označené podľa jednotných pravidiel. Cieľom je, aby bolo možné vystopovať zbrane, aj tie zložené zo súčiastok, použité pri trestných činoch. Smernica tiež stanovuje, že členské štáty by mali zabezpečiť, aby predajcovia okamžite elektronicky zaznamenávali všetky pohyby zbraní. Majú na to slúžiť národné databázy. Legislatíva obsahuje návrh na vytvorenie elektronického systému na výmenu informácií o pohybe strelných zbraní medzi členskými štátmi. Sprísnili sa pravidlá týkajúce sa znefunkčnených zbraní, ktoré sa v mnohých prípadoch dali ľahko získať a prerobiť na funkčné. Týmto spôsobom sfunkčnené zbrane použili napríklad útočníci pri teroristických útokoch v Paríži. Na držbu najnebezpečnejších zbraní kategórie A bude potrebná výnimka udelená členským štátom. Pri tejto kategórii sa pravidlá výrazne sprísnili a umožnia kúpu zbrane len v prípade, že to neohrozí verejný poriadok a bezpečnosť.


Marinčin zaznamenal dva plusové body, Húska vystriedal v bránke Lundqvista

NEW YORK. V noci na sobotu sa v prípravných zápasoch hokejovej NHL nepresadil žiadny Slovák. V drese New Jersey Devils odohral takmer dvanásť minút útočník Marián Studenič a pri víťazstve nad New Yorkom Rangers 4:2 si pripísal plusový bod. Toronto Maple Leafs zdolalo Buffalo Sabres 3:0, obranca víťazného tímu Martin Marinčin absolvoval na ľade viac ako osemnásť minút a nazbieral dva plusové body a dve trestné minúty. V bránke Rangers dostal od 30. minúty príležitosť slovenský brankár Adam Húska a pripísal si pätnásť zákrokov a jeden inkasovaný gól. V bránke nahradil slávneho Švéda Henrika Lundqvista. Tampa Bay - Nashville 3:1 Toronto - Buffalo 3:0 Detroit - New York Islanders 3:4 pp Winnipeg - St. Louis 3:4 pp Edmonton - Calgary 6:2 New Jersey - New York Rangers 4:2


V Holandsku po zrážke so súperom zomrel 13-ročný brankár

Brankár po incidente stratil vedomie, oživiť ho už nedokázali.

AMSTERDAM. Trinásťročný brankár zomrel na následky zranení po strete so súperom počas sobotňajšieho zápasu mládežníckej súťaže v Holandsku. Všetky stretnutia klubu MvR z mesta Heerenberg, ktorý sa nachádza 120 kilometrov juhovýchodne od Amsterdamu, boli následne zrušené. Vo vyhlásení klubu na oficiálnej webovej stránke je uvedené, že brankár po incidente stratil vedomie a pokusy o jeho oživenie boli neúspešné. Zomrel v nemocnici v neďalekom Nijmegene. Úprimnú sústrasť vyjadril aj šéf amatérskeho futbalu v Holandsku Jan Dirk van der Zee.


Z Maďarska vyhostili Slováka, opitý zaútočil na zdravotnú sestru

Muž zaútočil na zdravotníčku na festivale Balaton Sound.

BUDAPEŠŤ. Maďarský súd odsúdil občana Slovenska na trest odňatia slobody na dva roky s trojročnou podmienkou a na tri roky ho vyhostil z krajiny. Muž na festivale Balaton Sound pod vplyvom alkoholu fyzicky napadol zdravotnú sestru v stane záchranárov. Agentúru MTI o tom informovala v utorok prokuratúra Šomodskej župy. Slováka, ktorý vypil veľa alkoholu, záchranári previezli do svojho stanu. Najskôr 25-ročný muž spolupracoval, avšak zrazu bez akýchkoľvek dôvodov päsťou udrel do tváre ošetrujúcu zdravotnú sestru, ktorá spadla na zem. Útočník chcel po incidente stan opustiť, ale zadržala ho bezpečnostná služba. Súd ho uznal za vinného z násilia voči osobe vykonávajúcej úlohu vo verejnom záujme a z ďalšej trestnej činnosti.


CESTOPISČo nevynechať pri návšteve Ríma (Cestopis)

Rím je nádherné mesto, ktoré dýcha históriou. Nazýva sa aj „večné mesto“.

Cestopisy čitateľov. Prečítajte si cestopisy od čitateľov a blogerov, zverejňujeme ich v ich pôvodnej forme len s drobnými jazykovými úpravami. Historické a kultúrne pamiatky na každom kroku, ale aj romantická atmosféra sem každoročne láka obrovské množstvo turistov z celého sveta. Rím bol aj dejiskom viacerých filmov, ako napr. Prázdniny v Ríme so slávnou herečkou Audrey Hepburn. Rovnako ako hlavná hrdinka v tomto filme, aj ja som sa túžila prejsť po známych Španielskych schodoch so zmrzlinou v ruke. Síce bez zmrzliny, ale naše prvé kroky v Ríme viedli práve na Španielske schody. Na tomto mieste sa stretávajú mnohí miestni aj turisti. Najmä večer môže byť problém nájsť si tam vôbec voľné miesto. Ľudia tu len tak sedia, oddychujú a konverzujú s priateľmi. Po zotmení má toto miesto neopakovateľnú atmosféru. Kto nevidel Koloseum, akoby ani nebol v Ríme. A to nie len zvonku, ale aj zvnútra. Prechádzať sa po mieste, kde sa kedysi konali zápasy gladiátorov, má svoju zvláštnu, možno až mrazivú atmosféru. Vstupenky na vnútornú prehliadku Kolosea si určite kúpte s predstihom online. Vyhnete sa tak dlhým radom, ktoré sa tam tvoria. Vstupenka do Kolosea platí aj na vstup do Forum Romanum, ktoré sa nachádza hneď vedľa Kolosea. Za čias antického Ríma bolo Forum Romanum akési námestie, kde sa odohrávala väčšina verejného života. Dnes tam môžete vidieť pozostatky budov a celkom zachované antické stĺpy. Návštevu Ríma si môžete urobiť aj počas okružnej plavby loďou. Loď MSC Meraviglia, ktorá sa plaví po stredozemnom mori zastavuje aj v prístave Civitavecchia, ktorý je od Ríma vzdialený len hodinu a pol cesty autobusom.  Najznámejšou fontánou v Ríme je Fontána di Trevi na námestí Piazza di Trevi, v blízkosti Španielskych schodov. V čase našej návštevy ju však rekonštruovali, preto sme ju nevideli v celej svojej kráse. Ale hovorí sa, že kto hodí mincu do tejto fontány, tak sa do Ríma ešte vráti. Takže sme neváhali a prihodili sme pár centov. Druhou krásnou fontánou je Fontana dei Quattro Fiumi (Fontána štyroch riek) na námesti Piazza Navona. Fontánu, ktorú navrhol Gian Lorenzo Bernini, tvoria štyri sochy, ktoré reprezentujú rieky Dunaj, Níl, Ganga a Rio Plata. Na námestí Piazza della Rotonda sa nachádza jedna z najviac zachovaných antických stavieb – Pantheón. Táto úchvatná stavba na svojom mieste stojí už takmer 2000 rokov. Piazza del Popolo je jedným z najväčších námestí v starom meste. V strede tohto námestia sa vyníma veľký egyptský obelisk. Prišli sme sem podvečer a vystúpili sme na kopec Pincio nad týmto námestím, odkiaľ sme si užívali nádherný výhľad a pomalý západ slnka nad Rímom. V rámci prehliadky mesta sme navštívili aj najmenší štát na svete, nachádzajúci sa v strede Ríma, Vatikán. Vatikán je samostatný štát a má aj svoje vlastné poštové známky. Návštevu Vatikánu sme si naplánovali na nedeľu. Každú nedeľu na poludnie sa totiž pápež, ak sa práve nachádza vo Vatikáne, prihovára veriacim na Námestí sv. Petra. Plné Svätopeterské námestie turistov z celého sveta čaká, kým sa pápež objaví v okne a požehná svojim veriacim. Aj my sme boli medzi nimi. Vo Vatikáne sa nachádza aj najvyššia náboženská stavba sveta, Bazilika sv. Petra. Ďalším turistickým lákadlom sú aj Vatikánske múzeá so Sixtínskou kaplnkou. Ak si v nej chcete pozrieť fresky slávnych renesančných umelcov, pripravte sa na poriadne dlhé čakanie. Rady na vstup do múzeií siahajú pozdĺž takmer celého námestia. Cestou z Vatikánu sme si pozreli aj Anjelský hrad, ktorý sa nachádza v jeho pešej dostupnosti. Pôvodne to bolo mauzóleum cisára Hadriána. V stredovek slúžil ako kasárne a dokonca aj ako väznica. Castel Sant’Angelo je krásna oválna stavba so sochou anjela navrchu, ktorá vyjadruje zjavenie archanjela Michaela pápežovi Gregorovi Veľkému. Sochy anjelov lemujú aj most cez rieku Tiber. V Ríme sa nachádza neskutočne veľa pamiatok, ktoré sa oplatí vidieť. Keby sme mali čas, dokázali by sme tu stráviť aj mesiac a stále objavovať niečo nové a krásne. Rím je jedno z najzaujímavejších miest na svete a aspoň raz za život by ho mal navštíviť snáď každý.


V Salzburgu odročili proces s Maročanom podozrivým z členstva v Islamskom štáte

Príčinou je nutnosť výsluchu dvoch svedkov.

SALZBURG. Proces s 27-ročným Maročanom, ktorý mal pomáhať sieti páchateľov teroristických útokov z Paríža z novembra 2015, v pondelok na Krajinskom súde v rakúskom Salzburgu odročili na neurčito. Príčinou je nutnosť výsluchu dvoch svedkov, pre ktorú však bude nevyhnutná žiadosť o právnu pomoc. Obžalovaný, ktorý vinu popiera a ktorého zadržali vlani v lete v Belgicku, mal byť v salzburskej ubytovni pre utečencov v decembri 2015 v kontakte s ďalším podozrivým z členstva v tzv. Islamskom štáte (IS). Abida T. vyšetrovatelia podozrievajú, že bo komplicom Alžírčana Adela H. (29) a Muhammada U. (35) z Pakistanu, ktorí sa v októbri 2015 dostali do Grécka a o mesiac neskôr sťaby utečenci zo Sýrie do Rakúska. V salzburskej ubytovni pre utečencov vraj vyčkávali práve na Abida T., ktorý tam dorazil 9. decembra 2015. Táto trojica spoločne s dvoma ďalšími džihádistami, 26-ročným Maročanom a 41-ročným Alžírčanom, ktorých v inom procese v Salzburgu v máji 2017 odsúdili už na šesť, respektíve šesť a pol roka väzenia za členstvo v IS, sa pripojili k teroristickej sieti s cieľom pripraviť a spáchať ďalšie útoky. Konkrétne mal obžalovaný Maročan pomôcť informáciami a manipuláciou s mobilnými telefónmi umožniť pripojenie sa svojho krajana a Pakistanca k teroristickej bunke vo Francúzsku. Obhajoba žiada pre Maročana oslobodenie, pretože do Belgicka vraj cestoval za bratom a v čase útokov v Paríži bol doma v Maroku. V ubytovni pre utečencov, v ktorej sa ocitol ako turista, sa jednoducho nachádzal v nesprávnom čase na nesprávnom mieste, uviedol jeho právny zástupca a dodal, že ostávajúci štyria menovaní vo výpovediach uviedli, že ho nepoznajú.


Slovensko by malo aktívnejšie a jednoznačnejšie prispievať k politike EÚ

Poslanci europarlamentu Csáky, Kukan, Mikolášik a Štefanec konštatujú, že EÚ musí čeliť ruským hrozbám.

BRATISLAVA. Štyria poslanci za Európsku ľudovú stranu (EPP) vyjadrili podporu princípom, o ktoré sa opierajú vzťahy Európskej únie s Ruskom. Pripomínajú, že politika EÚ musí byt založená na spoločných hodnotách a je účinná len v prípade, ak Únia postupuje jednotne. Pál Csáky, Eduard Kukan, Miroslav Mikolášik a Ivan Štefanec okrem iného vo svojom spoločnom vyhlásení konštatujú, že Európska únia potrebuje zvýšiť pripravenosť na hrozby hybridných útokov a posilniť svoju odolnosť voči prípadným chemickým, biologickým a rádiologickým rizikám. Vyhlásenie vydali pri príležitosti diskusie europoslancov s vysokou predstaviteľkou EÚ pre spoločnú zahraničnú a bezpečnostnú politiku EÚ Federicou Mogherini. Vyhlásenie poskytol europoslanec Kukan. “Vzťahy medzi Európskou úniou a Ruskou federáciou sú dlhodobo problematické. V poslednom čase pozorujeme zvyšovanie napätia zo strany Ruska v mnohých oblastiach, ako napríklad pretrvávajúca invázia na východe Ukrajiny, podpora režimu Bašára al-Assada v Sýrii, ale taktiež šírenie dezinformácii, hybridné hrozby, kybernetické útoky a zasahovanie do vnútorných záležitostí členských štátov. So znepokojením taktiež sledujeme zmenšujúci sa priestor pre nezávisle politické hlasy v Rusku, narastajúce útoky proti občianskej spoločnosti či problémy s rešpektovaním ľudských práv a právneho štátu," píše sa vo vyhlásení. Spoločný postup a solidarita členských štátov EÚ zohráva podľa slovenských europoslancov v tejto situácii kritickú úlohu. "Slovensko by malo aktívne a jednoznačne prispievať k politike EÚ voči Ruskej federácii. Vyzývame vládnych predstaviteľov Slovenska, aby vystupovali v súlade s naším postavením člena Európskej únie a prijímali jednoznačné postoje, ktoré potvrdia dôveryhodnosť Slovenska v očiach verejnosti a našich partnerov v Európskej únii," dodali na záver. O vzťahoch a správaní Ruska sa na pôde medzinárodných organizácii, ale aj na Slovensku, hovorí v poslednom čase hlavne v súvislosti s dvoma udalosťami - útokom na bývalého dvojitého špióna Sergeja Skripaľa a jeho dcéru Juliu v britskom Salisbury a podporovaním sýrskeho prezidenta Bašára al-Assada. Skripaľ bol otrávený látkou novičok, ktorá sa vyrábala v Sovietskom zväze. Veľká Británia z útoku obviňuje Rusko, takmer 30 krajín zo solidarity s Britániou vyhostilo ruských spravodajských dôstojníkov pôsobiacich na veľvyslanectvách. Slovensko sa k týmto krajinám nepridalo, predvolalo si len na konzultácie nášho veľvyslanca z Moskvy. Pre tento krok mimoriadne zasadal aj zahraničný výbor NR SR. Nespokojný s postojom Slovenska bol aj prezident Andrej Kiska. Ďalšia diplomatická roztržka s Ruskom súvisí so Sýriou. Kremeľ sa postavil za sýrskeho prezidenta Assada, ktorý na vlastné obyvateľstvo údajne použil chemické zbrane. Minulý týždeň sklady a laboratória chemických zbraní v Sýrii vojensky zneškodnili USA, Veľká Británia a Francúzsko. Zatiaľ čo slovenská diplomacia aj premiér Peter Pellegrini tento krok vnímali ako snahu zabrániť ďalším chemickým útokom zo strany sýrskej vlády, koaličná SNS, ale aj predseda európskeho výboru Ľuboš Blaha spojencov kritizovali.


Japonský súd nariadil odškodniť ľudí z Fukušimy

Peniaze majú dostať tisíce bývalých obyvateľov, ktorí stratili živobytie.

TOKIO. Súd v japonskej prefektúre Fukušima nariadil v utorok vláde a prevádzkovateľovi miestnej jadrovej elektrárne vyplatiť odškodné v celkovej výške 500 miliónov jenov (3,78 milióna eur). Peniaze majú dostať tisíce bývalých obyvateľov, ktorí stratili živobytie v dôsledku havárie reaktorov po zemetrasení z marca 2011. Informovala o tom agentúra AP. Sudcovia uznali argument žalobcov, že vláda mohla jadrovej katastrofe predísť, pokiaľ by bola nariadila energetickému podniku Tokyo Electric Power Company (TEPCO) sprísniť bezpečnostné opatrenia v elektrárni Fukušima I. To sa však nestalo i napriek tomu, že už v roku 2002 bolo v známe riziko mohutných vĺn cunami v danej oblasti. Podľa žalobcov malo ministerstvo hospodárstva, obchodu a priemyslu nariadiť uvedenej spoločnosti, aby premiestnila dieselové generátory, zabezpečujúce napájanie systémov elektrárne v núdzových situáciách, z prízemia do vyššej polohy a zabezpečila budovy s reaktormi pred vniknutím vody. Spoločnosti TEPCO vyčítajú aj to, že nevyužila ďalšiu príležitosť na prijatie dodatočných bezpečnostných opatrení, keď vládna študijná skupina v roku 2008 varovala pred možným výpadkom v elektrárni Fukušima I v dôsledku cunami. Tieto obavy sa nakoniec potvrdili v marci 2011, keď vlny vyvolané podmorským zemetrasením spôsobili výpadok systému chladenia reaktorov a zničili núdzové generátory, ktoré ho mohli udržať v prevádzke a zabrániť strate stability. Vláda a TEPCO sa bránili tvrdením, že vlnu s danými rozmermi nebolo možné predvídať a havária v elektrárni bola neodvratná. Súd vo Fukušime v utorok zároveň zamietol požiadavku žalobcov, aby bola radiácia na území, kde pôvodne žili, znížená na úroveň z obdobia pred katastrofou. Hromadnú žalobu podalo v roku 2015 približne 3800 osôb. Ide o najväčšiu skupinu v rámci 30 súdnych konaní tohto druhu, ktoré prebiehajú v rôznych častiach Japonska a vystupuje v nich celkove 12.000 žalujúcich.


Maďarsko chce po nehode v Taliansku sprísniť podmienky zájazdov

BUDAPEŠŤ. Maďarská vláda spustila na internete spoločenskú konzultáciu týkajúcu sa pravidiel školských zájazdov. Po januárovej nehode autobusu gymnazistov pri talianskej Verone, ktorá si vyžiadala 16 obetí, chce totiž kabinet zaviesť opatrenia, aby sa podobná tragédia nikdy nezopakovala, informovala dnes agentúra MTI. Štátny tajomník rezortu ľudských zdrojov zodpovedný za vzdelávanie László Palkovics uviedol, že dotazník sa týka podmienok zdravotného stavu vodiča, technického stavu vozidla a odpočinku vodičov. Dodal, že formulár bude k dispozícii na internetovej stránke vlády dva týždne. Riaditeľ diaľničnej polície Polstrada vo Verone Girolamo Lacquaniti minulý piatok uviedol, že príčinou tragickej nehody autobusu bol pravdepodobne ľudský faktor. Polícia k takémuto záveru dospela na základe skutočnosti, že nič nenasvedčuje tomu, že by vozidlo malo technické problémy. Potvrdzujú sa tak pôvodné dohady, že vodičovi zrazu mohlo prísť nevoľno, prípadne mal mikrospánok. Autobus so študentmi gymnázia, ktorí sa vracali z lyžiarskeho zájazdu vo Francúzsku, havaroval z doposiaľ neznámych príčin 20. januára pred polnocou na diaľnici A4 pri talianskom meste Verona. Vozidlo po náraze do mostového piliera zhorelo do tla. Na mieste nehody zomrelo 16 ľudí a mnohí sa zranili.


Skryté stránky denníka Anny Frankovej ukrývali zápisky o sexe aj menštruácii

BRATISLAVA. Výskumníkom sa po desaťročiach podarilo odhaliť, čo napísala Anna Franková na stránkach svojho denníka, ktoré prelepila hnedým papierom. Pomocou modernej neinvazívnej digitálnej technológie vedci zistili, že vtedy 13-ročné dievča písalo o neslušných vtipoch, sexe, menštruácii či prostitúcii. Experti hovoria, že ak to niečo o Anne hovorí, tak len to, že bola bežným dospievajúcim dievčaťom. "Za celý ten čas sa z Anny stal taký celosvetový symbol holokaustu, že dievča menom Anna sa stratilo do úzadia," opisuje objav pre BBC Múzeum Anny Frankovej. Výskumníci sa k obom stránkam dostali v roku 2016 počas bežnej obhliadky stavu Anniných denníkov. Obe stránky, ktoré zozadu osvetlili, odfotografovali. Špeciálny softvér potom musel dešifrovať ťažko rozoznateľné slová, ktoré sa prekrývali s textom na opačnej strane listu. Anna text napísala 28. septembra 1942, no potom ho prelepila hnedým papierom. Prelepila ho zrejme preto, aby sa k nemu nedostal nikto z ľudí, s ktorými sa ukrývala pred nacistami. "Ktokoľvek by si prečítal tieto riadky, sa nebude vedieť ubrániť úsmevu," hovorí pre Guardian Frank van Vree, riaditeľ holandského Inštitútu pre štúdiá vojny, holokaustu a genocídy. Experti sa zhodujú sa, že stránky nie sú pozoruhodné pre svoj obsah, keďže o sexe píše oveľa explicitnejšie aj na iných miestach denníka. Stránky sú dôležité pre to, čo hovoria o Anne ako autorke a spôsobe jej písania. "Začína rozhovorom s vymyslenou osobou, ktorej hovorí o sexe. Vytvára si tak literárny priestor, na ktorom môže písať o niečom, čo pre ňu nemusí byť ľahké. Je to veľmi opatrný spôsob, ako začať s písaním," vysvetľuje pre web The New York Times výskumník Peter de Bruijn. "Občas si predstavujem, že niekto ku mne príde a spýta sa ma záležitosti sexu. Ako to mám spraviť?" píše na stránkach, pričom v odpovedi využíva aj slovné spojenie rytmický pohyb. Anna ďalej píše, že keď dievča dostane vo veku 14 rokov menštruáciu, znamená to, že "je zrelá na vzťah s mužom, no samozrejme to neurobí, kým sa nevydá". Anna Franková píše o sexualite odzbrojujúcim spôsobom. K prostitúcii napísala, že "každý muž, ak je normálny, chodí za ženami. Takéto ženy ich oslovujú na ulici a potom sú spolu. V Paríži majú na to veľké domy. Ocino v takom bol." "Anna Franková píše o sexualite odzbrojujúcim spôsobom. Ako každý dospievajúci aj ona je zvedavá," píše riaditeľ Domu Anny Frankovej Ronald Leopold. "Vďaka týmto textom sme bližšie k dievčaťu a spisovateľke Anne Frankovej." Anna si podľa BBC zapísala aj štyri neslušné vtipy. "Viete, čo v Holandsku robia dievčatá z nemeckého wehrmachtu? Matrace pre vojakov." Anna si začala denník písať 14. júna 1942, dva dni po svojich trinástych narodeninách. Šiesteho júla sa začala spolu s rodinou schovávať pred nacistami v tajnej miestnosti jedného domu v Amsterdame. Postupne zapísala denník a minimálne ďalšie dva zošity. Keď Anna neskôr počula výzvu, aby ľudia po vojne poskytli denníky, začala svoje zápisky prepisovať. Posledný zápis pridala len niekoľko dní predtým, než ju s rodinou v auguste 1944 nacisti odhalili. Anna sa dostala do koncentračného tábora Bergen-Belsen, kde o rok neskôr zahynula ako pätnásťročná. Jej otec Otto Frank, ktorý ako jediný prežil, denník dcéry po vojne vydal ako knihu. Knihu neskôr preložili do viac ako 60 jazykov.


Audi bude vo Švajčiarsku vyrábať naftu zo vzduchu a vody

Nafta z tejto továrne bude celkom ekologická.

INGOLSTADT, BRATISLAVA. Emisný škandál Volkswagenu ukázal, že naftové motory nie sú až také ekologické, ako sme si pôvodne mysleli. V koncerne Volkswagen však hľadajú nové spôsoby, ako naftu ekologicky získavať. Audi ohlásilo plán postaviť pri švajčiarskom meste Laufenburg továreň, v ktorej bude vyrábať naftu len s použitím obnoviteľných zdrojov - vody a vzduchu. Aj naftové autá, ktorých sa tak skoro nezbavíme, sa stanú autami s nulovými emisiami. Továreň bude poháňať energia získaná z vodnej elektrárne. Elektrolýza bude rozkladať molekuly vody na kyslík, ktorý sa bude vypúšťať do atmosféry, a vodík na ďalšie spracovanie.   Vodík sa potom prepraví do "reaktoru", kde bude prebiehať takzvaná Fischer-Tropschova syntéza. Pomocou nej budú z vodíka a oxidu uhličitého, získaného zo vzduchu, vznikať zložitejšie uhľovodíky. Tie chce automobilka okrem e-nafty využiť aj v chemickom, kozmetickom a potravinárskom priemysle. Zvyškové teplo sa potom bude dať používať na vykurovanie obytných či priemyselných budov. Audi - v spolupráci so spoločnosťami Ineratec a Energiedienst - začne s výstavbou "rafinérie" začiatkom budúceho roka. Plánovaná kapacita je približne 400-tisíc litrov nafty ročne - to znamená takmer sedemtisíc tankovaní do 60-litrovej nádrže alebo osem miliónov prejazdených kilometrov so spotrebou piatich litrov na sto kilometrov. Automobilky sa zhodujú na tom, že naftové motory budú v najbližších rokoch zohrávať kľúčovú úlohu pri znižovaní priemerných emisií CO2 autoparku tak, ako to nariaďuje Európska únia. Audi teraz prišlo na spôsob, ako naftu získavať z obnoviteľných zdrojov - vody a vzduchu.


Hypotéky pre mladých sa od januára zmenia, na úroky bude daňový bonus

Štát vraví, že chce, aby bol systém jednoduchší a prehľadnejší.

BRATISLAVA. Mladí sa k zvýhodneným úverom na financovanie bývania od budúceho roka dostanú za nových podmienok. Zavedie sa totiž daňový bonus na zaplatené úroky pri úveroch. Vyplýva to z novely zákona o bankách, ktorú dnes schválil definitívne parlament. V súčasnosti môžu mladí ľudia získať po splnení určitých podmienok štátom dotovanú hypotéku zníženú o tri percentá. Po novom podporu od štátu pri kúpe nehnuteľnosti dostanú vo forme daňovo odpočítateľnej položky. Cieľom zmien je podľa rezortu financií zjednodušenie, sprehľadnenie, ako aj zníženie administratívnej záťaže pri celom procese poskytovania úverov. "Žiadateľ o úver musí mať priemerný mesačný príjem vypočítaný z príjmov uvádzaných v daňovom priznaní v maximálnej výške 1,3-násobku priemernej mesačnej mzdy zamestnanca v hospodárstve za kalendárny rok predchádzajúci kalendárnemu roku, v ktorom bola uzavretá zmluva o úvere na bývanie," uvádza sa v spoločnej správe k novele zákona. Zvýhodnenie bude vo výške 50 percent zo zaplatených úrokov v príslušnom zdaňovacom období, najviac však vo výške 400 eur ročne, pričom výška úrokov musí byť vypočítaná z poskytnutého úveru najviac zo sumy 50-tisíc eur na jednu nehnuteľnosť. Nárok na bonus má vzniknúť počas piatich bezprostredne po sebe nasledujúcich rokov počnúc mesiacom, v ktorom sa začalo úročenie úveru na bývanie. Nezmení sa veková hranica. Naďalej si budú toto zvýhodnenie môcť uplatniť ľudia vo veku najmenej 18 a najviac 35 rokov. Nový daňový bonus bude uplatňovaný vždy až na konci zdaňovacieho obdobia za celý rok. V súčasnosti sa klientovi uplatňuje priebežne počas roka pri zaplatení každej mesačnej splátky. Zmeny sa majú dotknúť len nových úverov. Tie, ktoré boli čerpané skôr, by sa mali riadiť starými pravidlami. Mladým ľuďom však po zmene pribudnú nové povinnosti. Zodpovednosť za uplatnenie daňového bonusu totiž prechádza na nich. Pri podaní daňového priznania si klient uplatní daňový bonus a zníži si tak daň z príjmu. Klient bude potrebovať potvrdenie o výške úrokov pri úvere na bývanie, ktoré mu vystaví banka. Následne si daňový bonus bude môcť odpočítať z daní. Keď bude suma daňového bonusu vyššia ako výška dane, o preplatenie daňového preplatku bude môcť požiadať finančnú správu.


Lietadlo sa muselo vrátiť do Melbourne, pasažier chcel vojsť do kokpitu

MELBOURNE. Lietadlo spoločnosti Malaysia Airlines na trase do Kuala Lumpuru sa muselo vrátiť späť do Melbourne potom, čo sa jeden z pasažierov pokúsil vniknúť do pilotnej kabíny. Podľa informácií agentúry AP nešlo o pokus o únos. Lietadlo bezpečne pristálo na letisku v Melbourne. Kapitán s ním odroloval do odľahlej časti letiskovej plochy, kde lietadlo vyčkalo na príchod bezpečnostných síl. Tie muža zadržali, ostatní cestujúci potom bezpečne opustili lietadlo. Žiadne ďalšie podrobnosti zatiaľ nie sú k dispozícii. Incident prešetrí ako letecká spoločnosť, tak aj letiskové úrady. Podľa serveru FlightRadar24, ktorý sleduje prevádzku lietadiel, bol stroj vo vzduchu len 14 minút.


Záplavy v Malajzii zabíjali, tisíce ľudí museli opustiť domovy

K dažďom došlo v dôsledku oblasti tlakovej níže v oboch malajzijských štátoch.

KUALA LUMPUR. Sedem ľudí zahynulo a ďalších 10.000 ľudí evakuovali v Malajzii po tom, ako víkendové dažde spôsobili v štátoch Penang a Kedah záplavy. Miestne úrady v pondelok uviedli, že za posledných 48 hodín sa obyvatelia Penangu spojili, aby si navzájom pomáhali počas najhoršej krízy spojenej s povodňami za minulé roky. Poďakovali tiež darcom za poskytnutie a distribúciu potravín. V súčasnosti sú najviac potrebné čistiace potreby a nákladné vozidlá na odstránenie odpadu a popadaných stromov a tiež dobrovoľníci na čistenie zaplavených domov. Podľa malajzijského meteorologického úradu došlo k dažďom v dôsledku oblasti tlakovej níže v oboch malajzijských štátoch, ktorú sprevádzali silné vetry a vlhkosť, píše denník New Straits Times.


USA požiadali Nemecko o zapojenie do misie v Hormuzskom prielive

Napätie v regióne Perzského zálivu sa vyostrilo po tom, ako Briti začiatkom júla asistovali pri zadržaní iránskeho tankera pri Gibraltári.

BERLÍN. Spojené štáty formálne požiadali Nemecko, aby sa zapojilo do medzinárodnej misie s cieľom zaistiť bezpečnosť obchodných aktivít v oblasti Hormuzského prielivu. Oznámila to v utorok agentúra DPA s odvolaním sa na americké veľvyslanectvo v Berlíne. "Formálne sme požiadali Nemecko, aby sa pridalo k Francúzsku a Británii a pomohlo zabezpečiť Hormuzský prieliv a bojovať proti agresii Iránu," povedala hovorkyňa veľvyslanectva Tamara Sternbergová-Grellerová. "Členovia nemeckej vlády dali jasne najavo, že voľnosť plavby by mala byť chránená. My sa pýtame: Chránená kým?" poznamenala. Napätie v regióne Perzského zálivu sa vyostrilo po tom, ako britské vojenské námorníctvo začiatkom júla asistovalo pri zadržaní iránskeho tankera pri Gibraltári. Londýn vyjadril presvedčenie, že toto plavidlo prepravovalo ropu do Sýrie a porušovalo tak sankcie EÚ. Irán v zrejmej odvete zadržal tankery plaviace sa pod britskou a panamskou vlajkou v Hormuzskom prielive, kadiaľ prechádza strategicky významná dopravná trasa. Británia v pondelok v tejto súvislosti oznámila, že chce v Perzskom zálive zriadiť námorné ochranné sily pod vedením Európy. Britský návrh sa však podľa agentúry AFP v Európe stretol len s vlažnou odozvou. Francúzsko vo štvrtok na britskú výzvu reagovalo vyhlásením, že nie je ochotné vyslať do oblasti Perzského zálivu ďalšie vojenské sily, avšak je pripravené zdieľať s Londýnom informácie a koordinovať využitie vojenských kapacít, ktoré v regióne už má. Naopak, záujem vyjadrili Dánsko, Poľsko, Portugalsko, Španielsko či Švédsko, uviedla DPA s odvolaním sa na diplomatické zdroje v Bruseli.


Centrom obezity nie sú mestá, ale vidiek. Vedci analyzovali rastúce BMI

BRATISLAVA. Kvalitná hromadná doprava, všadeprítomný fast food, množstvo príležitostí na vysedávanie v podnikoch a prevažne sedavé profesie. Dôvodov, prečo sa obezita považuje za mestský problém, je viacero. Vidiek naopak pôsobí ako prostredie, ktoré prirodzene žičí dobrej fyzickej kondícii. Prevláda predstava, že tamojší obyvatelia trávia celé dni tvrdou prácou na čerstvom vzduchu a spravidla jedávajú čerstvé suroviny, ktoré si sami dopestovali. Rozsiahla štúdia, ktorú uverejnil časopis Nature, však naznačuje opačný trend. Ku globálnemu nárastu BMI za posledných tridsať rokov totiž dochádza preto, že BMI narastá práve na vidieku. Celosvetový výskyt obezity narastá a zároveň vzrastá aj množstvo ľudí, ktorí žijú v mestách. Preto sa predpokladalo, že nadbytočná hmotnosť súvisí práve s presunom obyvateľstva do miest. Dosvedčovali to však iba malé štúdie, ktoré sledovali iba krátke časové obdobia. Vidiecke obyvateľstvo bolo odignorované. Nová štúdia je doteraz najkomplexnejšou analýzou toho, ako sa BMI mení vo vidieckych a mestských oblastiach. Objem sledovaných údajov pôsobí robustne - výskum analyzoval viac než dvetisíc štúdií, ktoré dokopy sledovali cez 112 miliónov ľudí. Vedci mohli sledovať vývoj BMI medzi rokmi 1985 až 2017 v dvesto štátoch. Na základe dostupných údajov zistili, že za viac než 55 percent z globálneho rastu BMI je zodpovedné vidiecke obyvateľstvo. V niektorých oblastiach s nízkym a stredným príjmom tento podiel dosahoval až 80 percent. „Výsledky ukazujú, že vo všetkých krajinách s vyšším príjmom je úroveň nadváhy a obezity vo vidieckych oblastiach väčšia, ako v mestských oblastiach,“ komentuje štúdiu pre Nature Barry M. Popkin, profesor výživy na Univerzite v Severnej Karolíne. BMI tak rastie vo vidieckych oblastiach rovnakým tempom alebo rýchlejšie ako v mestách všade na svete, výnimkou sú iba ženy v subsaharskej Afrike. Popkin považuje zistenia za zásadné preto, že programy a politiky zacielené na prevenciu a riešenie obezity sa sústreďujú na mestá. Ako príklady môžu slúžiť kampane na rozširovanie sietí cyklochodníkov, budovanie parkov, organizovanie hromadných športových podujatí, ale aj dizajnovanie budov, ktoré ponúkajú aktívnejší životný štýl. „Vidiecke obyvateľstvo bolo odignorované,“ hovorí profesor výživy. Okrem cielených programov môžu jednotlivé krajiny pomôcť vidieckemu obyvateľstvu celoštátnymi opatreniami. Správanie obyvateľov možno formovať napríklad označením nezdravých priemyselných potravín, prísnejšou kontrolou produktov a kvalitnejšou stravou v školách. DOI: 10.1038/s41586-019-1171-x


Poslanci Smeru navrhujú posilniť finančnú podporu folklóru a knižníc

BRATISLAVA. Finančná podpora folklóru a obnovy knižníc na Slovensku by sa mohla posilniť. Navrhujú to poslanci za Smer Dušan Jarjabek a Ján Senko, ktorí do parlamentu predložili novelu zákona o poskytovaní dotácií v pôsobnosti ministerstva kultúry. Dotáciu z rozpočtu by podľa nich mohol rezort poskytovať aj na účel podpory miestnej a regionálnej kultúry, ako aj na obnovu knižníc a knižničného fondu. Jarjabek, ktorý je zároveň predsedom parlamentného výboru pre kultúru a médiá, si myslí, že folklór je medzi ľuďmi najrozšírenejší. "Z folklóru vychádzajú všetky hudobné žánre v muzike, či je to symfonická tvorba, operná, operetná a podobne," skonštatoval poslanec pre TASR. "Medzi obyvateľmi neexistuje žiadna podpora v zmysle finančného toku, ktorým by sme mohli zabezpečiť pôsobenie rôznych folklórnych združení, skupín či súborov," doplnil. Predkladatelia pripomínajú, že nezriedka z takýchto zoskupení vzídu aj budúci profesionálni umelci, preto si táto oblasť kultúry zaslúži väčšiu pozornosť a podporu zo strany štátu. Podpora by mohla slúžiť na zakúpenie a obstaranie ľudových krojov, kostýmov, hudobných nástrojov, hudobnej aparatúry, náradia a prístrojov na tvorbu umeleckých výrobkov či potrieb na tvorbu výtvarníkov. Novelou chcú tiež podporiť skvalitnenie, modernizáciu a rozvoj verejných knižníc. Zlepšiť by sa mohla ochrana a bezpečnosť knižničných fondov. Súčasťou novej legislatívy by podľa poslancov mohlo byť aj zadefinovanie pojmu kultúrneho poukazu. Návrh nepredložilo ministerstvo kultúry, ale poslanci, tí argumentujú zrýchlením procesu. "Blíži sa koniec volebného obdobia, chceme to ešte, pochopiteľne, stihnúť. Keby návrh predkladalo ministerstvo kultúry, muselo by to prejsť pripomienkovými konaniami, čo v podstate tento návrh prešiel, lebo sa o ňom diskutuje všade. Čiže takto celý proces urýchľujeme," zdôvodnil tento postup Jarjabek. Nová legislatíva by v prípade schválenia mohla byť účinná od 1. januára 2020.


Trump chváli vzťahy s Japonskom, Severokórejčanov nazval skvelými ľuďmi

Trump v Japonsku začal svoju 12-dňovú cestu po piatich krajinách východnej Ázie.

TOKIO. Americký prezident Donald Trump sa podľa vlastných slov domnieva, že Severokórejčania sú "skvelí ľudia". Vyhlásil to v nedeľu napriek svojim tvrdým vyjadreniam na adresu komunistického režimu v izolovanom štáte, informuje agentúra DPA. "Myslím si, že sú to skvelí ľudia. Sú pracovití. Sú srdeční, oveľa srdečnejší, než by to svet poznal alebo si to uvedomoval," povedal Trump novinárom na palube svojho prezidentského špeciálu ešte počas cesty do Japonska. Americký prezident v nedeľu zdôraznil aj úzke vzťahy s japonským premiérom Šinzóom Abem a jeho krajinou. "Nemyslím si, že by sme niekedy mali bližšie k Japonsku ako práve teraz," uviedol Trump pred večerou v Tokiu, na ktorej sa zúčastnili aj manželky oboch politikov. Zdôraznil, že vzťahy sú "naozaj výnimočné" a dodal, že s Abem diskutujú o množstve záležitostí vrátane Severnej Kórey a obchodu. Americký prezident si predtým zahral golf s japonským premiérom a profesionálnym hráčom Hidekim Macujamom. Podľa Abeho sa obaja lídri počas golfu v uvoľnenej atmosfére úprimne porozprávali a dotkli sa aj niekoľkých ťažkých tém. Trump v Japonsku začal svoju 12-dňovú cestu po piatich krajinách východnej Ázie, na ktorej budú ústrednou témou zrejme programy vývoja jadrových zbraní a rakiet Severnej Kórey. "Dúfam, že sa nájde riešenie pre všetkých. Bude úžasné, ak sa nám poradí nájsť riešenie pre týchto skvelých ľudí i pre všetkých," citovala šéfa Bieleho domu DPA. Predstavitelia USA a Severnej Kórey (KĽDR) sa dostali tento rok do čoraz ostrejších slovných výmen. Pchjongjang v auguste vyhlásil, že zvažuje "preventívny" útok na americký tichomorský ostrov Guam po tom, ako Trump KĽDR pohrozil, že krajinu zasiahne "oheň a hnev", akú ešte nezažila. Severná Kórea v auguste a septembri odpálila balistické strely, ktoré preleteli ponad Japonsko pred dopadom do Tichého oceánu. V septembri tiež vykonala svoju šiestu a dosiaľ najsilnejšiu nukleárnu skúšku, čo vyvolalo celosvetové odsúdenie. Trump a japonský premiér Šinzó Abe vyzvali čínskeho prezidenta Si Ťin-pchinga, aby urobil viac pre ukončenie severokórejských jadrových a raketových programov. Na otázku, či očakáva, že Pchjongjang sa počas jeho návštevy v Ázii uchýli k ďalšej ukážke sily v podobe odpálenia balistickej rakety, Trump reagoval: "Čoskoro uvidíme."


Parlament zamietol zákon o exekučnej amnestii

Sme rodina: Zákon mohol pomôcť 540.000 občanom splatiť svoj dlh a zastaviť exekúciu.

BRATISLAVA. Návrh zákona o exekučnej amnestii z dielne hnutia Sme rodina v utorok opätovne neprešiel plénom parlamentu. Občanom tak neumožní, aby im po zaplatení dlhu boli odpustené úroky z omeškania a poplatky, a správca pohľadávky nebude môcť podať návrh na zastavenie exekúcie. "Cieľom návrhu zákona je vytvoriť podmienky na upustenie od vymáhania pohľadávok štátu voči občanom Slovenskej republiky, ktoré vznikli od 1. januára 1993 do 30. apríla 2019 pod podmienkou, že občan Slovenskej republiky uhradí svoj dlh voči správcovi pohľadávky do 30. júna 2019. Po zaplatení dlhu mu budú odpustené úroky z omeškania a poplatky a správca pohľadávky podá návrh na zastavenie exekúcie," navrhovali predkladatelia. Návrh zákona tiež stanovoval výšku pohľadávky občana SR voči správcovi pohľadávky nepresahujúcu 10.000 eur bez príslušenstva. Poslanci poukázali na to, že podľa štatistík ministerstva spravodlivosti prebieha na Slovensku v súčasnosti približne 3,7 milióna exekúcií. Predložený zákon mohol podľa Sme rodina umožniť skupine približne 540.000 občanov SR splatiť svoj dlh voči správcovi pohľadávky a zastaviť exekúciu. "Exekútori môžu zrážať dlh aj z nemocenskej dávky, dôchodku a výživného. Podľa najnovších informácií zo Sociálnej poisťovne má viac ako 34.000 dôchodcov exekvovanú časť dôchodku," uzavrelo hnutie. Ani v júni minulého roka návrh zákona o exekučnej amnestii poslanci hnutia nepresadili, plénum Národnej rady SR ho vtedy odmietlo. Oblasť strelných zbraní a streliva na civilné použitie v Slovenskej republike by sa mala zosúladiť vo vzťahu k novému zákonu o posudzovaní zhody výrobku a sprístupňovaní určeného výrobku na trh. Počíta s tým návrh zákona o sprístupňovaní strelných zbraní a streliva na civilné použitie na trh, ktorý v utorok schválila Národná rada (NR) SR. Ide napríklad o zosúladenie ustanovení o povinnostiach hospodárskych subjektov, autorizácii, právach a povinnostiach autorizovaných osôb, postupoch posudzovania zhody, skúšobných značkách. Na včasné uvoľnenie frekvenčného pásma 694 - 790 MHz majú byť vytvorené podmienky. Počíta s tým návrh zákona o elektronických komunikáciách z dielne Ministerstva dopravy a výstavby (MDV) SR, ktorý plénum posunulo do druhého čítania. Toto uvoľnenie by malo byť vykonané formou takzvanej mimoriadnej zmeny individuálnych povolení podľa rozhodnutia Európskeho parlamentu a Rady EÚ o využívaní frekvenčného pásma 470 - 790 MHz v Únii. Zároveň umožní poskytnutie náhrady čistých priamych nákladov vynaložených účelne, hospodárne, efektívne a nevyhnutne, ktoré vzniknú podniku ako dôsledok zásahu štátnej moci do existujúcich právoplatných individuálnych povolení na používanie frekvencií ich mimoriadnou zmenou. Civilný mimosporový poriadok by sa mal meniť. Do Civilného mimosporového poriadku by mala pribudnúť možnosť podať žalobu na obnovu konania v prípade rozhodnutia v konaní o návrate maloletého dieťaťa do cudziny. Zmenu má priniesť novela zákona o Civilnom mimosporovom poriadku, ktorú predložili nezaradení poslanci Martina Šimkovičová a Peter Marček. Plénum ju v utorok posunulo do druhého čítania. Poslanci budú môcť aj naďalej svojím podpisom navrhovať kandidáta na prezidenta SR. V pléne neprešla novela Ústavy SR, ktorou chceli predstavitelia ĽSNS poslancom túto kompetenciu odobrať.


STĹPČEK ŠÉFREDAKTORKYAko ďaleko Orbán zájde

Orbán na Slovensku

Tlak na médiá

(Ne)poraziteľný Orbán

Komentár

Stĺpček šéfredaktorky

Jeseň patriarchov

Skutočnou hrozbou pre Maďarov nie je imaginárna armáda utečencov, ale veľmi skutočná skorumpovaná vládnuca vrstva

Viktor Orbán straší Maďarov, že im chce ukradnúť krajinu niekto, kto si nectí ich zákony a kultúru. Upozorňuje, že ôsmeho apríla budú rozhodovať o jej osude. Orbán má pravdu. Maďarom za posledné desaťročie niekto rozkráda krajinu. Nectí si ich zákony. Rozkladá demokratické inštitúcie a demokraciu už len simuluje pre tých, čo stále dúfajú, že volič naozaj rozhoduje a že Maďarsko je ešte v Európe. Skutočnou hrozbou však pre južného suseda nie je imaginárna armáda utečencov, ktorú vraj verbuje starý pán Soros. Ale je to veľmi skutočná skorumpovaná vládnuca vrstva vykŕmená z verejných zdrojov, ktorú Orbán posunul mimo zákona. Orbán nemá zábrany. Ako väčšina autokratov, ani on už nie je vyberavý, ak ide o zbrane na upevnenie moci. Jeho kritici vedia, že sa nikam nechystá a že v týchto voľbách Maďarsko rozhoduje skôr o tom, ako ďaleko ešte zájde, či bude vládnuť sám, alebo bude odsúdený na fungovanie v koalícii. Lebo ďalšiu dvojtretinovú väčšinu v parlamente by Orbán sotva využil pre verejné dobro. Jemu ide o zachovanie systému, ktorý poháňa korupcia povýšená na vládnu doktrínu. A vo svojom slávnostnom prejave už naznačil, čo čaká po voľbách jeho kritikov: zoberieme si zadosťučinenie, v morálnom, politickom a právnom zmysle.